
5 Hávarðs saga Ísfirðings er hér gefin út eftir 
ðhtgáfu hins norræna bókmentafélags (det nordiske Litera- 
tur Samf.), Khöfn 1860, sem Gunnlaugr Þórðarson hefir 
búið til prentunar, að öðru enn því, að Gísli Brynjólfs- 
/) son hefir lagfært vísurnar og skýrt þær. Annars ern til 
tvær aðrar útgáfur af sögunni, báðar „Svandaðar; er öng 


í lr þeirra í sögubór," 2 trentuð ' æsi Bjóla, tgiig. ás 


eitir: „Nockrer marg-froðder Sögiþeliðri 1 lendinga“, A 


r 


|! 


“ en hin er prentuð á Íssftði Brirðkönnn.ð. AR Á rn 
Saga þessi er að eis til í "pöppftöbanðritgin“ I A 
„áð finna Í safni Áma Magnúdsngi Þr ir. f ; Kaup- A 


í mannahafnar útgáfunni, serð" hör ér fylgt, ersaðau. aan út 


C "eftir handr. 160 fol. A. M., sem er frá 17. öld, skrifað 
at séra Jóni Erlendssyni í Villingaholti. 

“ “ Sjálf er bagan auðsjáanlega mjög úr lagi færð frá því 

, sem hún hefir verið upphaflega, og vísurnar enn meira. 

„Íbotta sést meðal annars, ef Landnáma og Hávarðs saga 

< "eru bornar saman. Þannig er það t. d. alveg rangt, sem 


" segir um Sturlu Þjóðrekason (Víiga-Sturlu) og víg hans. 

Hann bygði fyrstr bæinn að Staðarhóli og bjó þar síðan. 
Það sem segir um Hólmgöngu-Ljót (Ljót spaka), sem bjó 
á Ingjaldssandi (sagan lætr hann hafa búið á Rauða- 
sandi), er mjög blandað málum, því að Ljótr var spakr 
maðr og góðr. Þorbjörn á Laugabóli átti systur hans, 
eins og segir Í sögunni Í 14. kap. (og í viðaukanum bls. 
70), enn ekki systur Gesta Oddleifssonar, eins og stendr 
í 4. kap., og alt það sem segir af Gesti í sögunni, mun 
eiga við Ljót, eins og dr. Guðbr. Vigfússon hefir tekið 
fram í Safni I, 365. Synir Gríms kögurs, Sigurðr og 
Þorkell, drápu Ljót hið sama vor, sem Þorbjörn á Lauga- 
bóli hafði verið drepinn haustið áðr. Þessi víg hafa og 
orðið seinna enn Í sögunni segir. Ekki getr það heldr 
verið rétt, að Steinþórr á Eyri komi við þessa sögu, heldr 
er það samkvæmt Landnámu Eyjólfr hinn grái í Otra- 
dal og Steingrímr sonr hans, sem veittu Hávarði eftir 
A eð. at. 

fl visufug á slgnnði má ráð,“ áð þær eru eldri enn 


. ign fat, koma þar 5 sem ekki getr Í 

gd máski“ K tl Ál Bö móðir Hávarðs. 1 nu 
Ei heit Gl Bryrtjólfagn „gftið til, að lesa ætti Knöttr 
3. vísuðrði. því að Knöttr hét einn af Þjóðrekssonum, 
og kemr það vel heim við rímið. 

Vísurnar í Hávarðs sögu eru svo afbakaðar, að engi 
líkindi eru til, að þær verði lagaðar svo að þær verði 
einu sinni líkar því, sem þær hafa verið upphaflega. 
Vísan á bls. 31 er og ranglega eignuð Hávarði, sbr. Land- 
námu II, 83. kap. 


Google 


V 


Gísli Brynjólfsson hefir reynt að lagfæra vísurnar í 
Hávarða sögu, og má kalla að hann hafi ort þær upp 
aftr. Eru þær hér prentaðar að mestu leyti eins og hann 
hefir frá þeim gengið, en jafnframt hefir þótt rétt að 
prenta þær eins og þær líta út í handriti því, sem lagt 
var til grundvallar við útgáfu sögunnar, með því að hér 
er um svo mikinn mismun að ræða. (Getr verið að hægt 
væri að lagfæra þær betr með samanburði handrita, þótt 
fá, séu, eða komast nær því, sem þær hafa verið upphaf- 
lega enn Gísla Brynjólfssyni hefir tekizt. 

Í staðlegu tilliti er Hávarðs saga allónákvæm, enn sú 
ónákvæmni virðist þó að mestu stafa af röngum afskrift- 
um. Þannig er t.d. um „Rauðasand' fyrir Iogjaldssand', 
Mánaberg er nú ekki bæjarnafn, enn svo er klettabelti 
eitt nefnt í eynni Vigr. Þar mun þó ekki verið hafa bær 
Ljóts heldr á meginlandi, enda er það „eyðibýli nefnt, 


jarðabók Árna Magnáðaonar, ; Vilbergs air A Borðar SR 
staðir og Ásbrandsstaðir>eru hú "ekki bæjanöfn wið aað: 
fjarðardjúp. Enn getið ii ti aðkþessir Sir) hafi grið. Á 


F 


Langadalsströndinni, og "að "Vaibrandsötaðii Ba verið!þar. ; 


sem nú heitir Melgraseyri. Að hert þeir ka teitið, eo 
að fornu er þó ólíklegt mjög," og“ mun söguritarign. kafa * 


búið þau til, af því að hann hefir ekki vitað, hvar þeir 
menn hafa búið, sem hann kennir bæina við. 

Þessi staðlega ónákvæmni og ruglingr á sumum per- 
sónum sögunnar bendir á, að sagan sé miklu síðar í letr 
færð, enn hún hefir gerzt, eða að hún hafi aflagazt mjög 
Í meðförum ritaranna. 

TÍMATAL. 


Víg Óláfs Hávarðssonar 


um 1000. 


Vig Þorbjarnar Þjóðrekssonar og 


Ljóts 


um 1002 — 1003. 

Hávarðs saga Ísfirðings.. 


Þat er upphaf þessarrar sögu, at Þorbjörn 
hét maðr; hann var Þjóðreksson. Hann bjó 
í Ísafirði á þeim bæ, er heitir at Laugabóli: 
hann hafði goðorð um Ísafjörð. Hann var stór- 
ættaðr maðr ok höfðingi mikill ok hinn mesti 
ójafnaðarmaðr, svá at engir menn þar um Ísa- 
fjörð báru styrk til neitt í móti honum at mæla. 
Hann tók dætr manna eða frændkonur ok hafði 
við hönd sér nökkura stund, ok sendi síðan 
heim; fyrir sumum tók hann bú upp eða rak 
brott af eionum sínum. Þorbjörn hafði tekit 
þá konu fyrir bú sitt, er Sigríðr hét; hon var 
ung kona ok stórrar ættar. Hon átti fé mikit, 
ok skyldi þat standa fyrir henni, ok eigi fram 
vanga meðan hon væri með Þorbirni. Hávarðr 
var maðr nefnar; hann bjó þar sem heitir á 
Blámýri. Hann var ættstórr maðr, var þá 

hniginn á hinn efra aldr. Hann hafði verit 
víkingr mikill hinn fyrra hlut æfi sinnar ok 
hinn mesti kappi, ok í einhverjum bardaga hafði 
hann orðit sárr mjök, ok fengit eitt sár undir 
knéskelina, ok þaðan af gekk hann jafnan haltr 
síðan. Hávarðr var kvángaðr, ok hét Bjargey 
kona hans; hon var af góðum ættum ok hinn 
mesti skörungr. Þau áttu son einn, er Óláfr 
hét; hann var á ungum aldri, manna gervileg- 
astr; hann var mikill vexti, fríðr sýnum. Þau 
Hávarðr ok Bjargey unnu Óláfi mikit; hann 
var þeim ok hlýðinn ok auðráðr. Þormóðr hét 
maðr; hann bjó á þeim bæ, er heitir á Bakka, 
Þorgerðr hét kona hans. Þormóðr var lítt við 
alþýðu skap manna; hann var þá hniginn nökkut 
á hinn efra aldr. Var þat kallat, at hann væri 
cigi einhamr; þótti hverjum þeira ok verst við 
hann at eiga. Ljótr hét maðr, er bjó á Mána- 
bergi í Ísafirði. Ljótr var mikill maör ok sterkr; 
hann var bróðir Þorbjarnar, ok honum líkastr 
um alla hluti. Þorkell hét maðr, er bjó í ey 
þeiri, er Æðey heitir; hann var vitr maðr, ok 
þó lítilmenni, enn þó af góðum ættum ok manna 
ócinarðastr. Þorkell var lögmaðr þeira Ísfirð- 
inganna. Tveir menn cru nefndir til sögunnar: 
annarr hét Brandr, enn annarr Vakr; þeir váru 
heimamenn Þorbjarnar á Laugabóli. Brandr 
var mikill vexti ok rammr at afli. Þat var 
iðja Brands, at hann hafði ferðir á sumrum ok 

flutti at búi þat er þurfti; enn á vetrum gætti 
hann gamals fjár; var hann vinsæll ok óáleit- 
inn. Vakr var systursonr Þorbjarnar; var hann 
maðr lítill ok smáskytligr, vígmáligr ok ill- 
máligr; fýsti Þorbjörn frænda sinn jafnan þess, 
er þá var verr enn áðr; varð hann af því ó- 
vinsæll, ok unnu menn honum sannmælis. Hann 
vann ekki annat enn gekk með Þorbirni út ok 
inn, eða fór sendiferðir hans, ok þá hann vildi 
ill verk gera láta. Þórdís hét kona, er bjó á 
Hváli í Ísafirði; hon var systir Þorbjarnar, enn 
móðir Vakrs. Hon átti ok annan son, er Skarfr 
hét. Hann var bæði mikill ok sterkr; var hann 
með móður sinni, ok sá um bú þeira. Þórálfr 
hét maðr, er bjó þar sem heitir á Lónseyri; 
hann var vinsæll maðr, ok eigi mikilmenni. 
Hann var mjök skyldr bústýru Þorbjarnar. Þór- 
álfr hafði boðizt til at taka við Sigríði ok á“ 
vaxta fé hennar, enn Þorbjörn vildi þat eigi, 
ok sýndi þar um enn ójafnað sinn, ok bað hann 
ckki orð til leggja. 

2. Þar er nú til máls attaka, at Óláfr vex 
upp á Blámýri; hann gerist efnilegr maðr. Svá 
segja menn, at Óláfr Hávarðsson hafi haft 
bjarnyl, því at aldri var þat frost eða kuldi, 
at Óláfr færi í fleiri klæði enn eina brók, ók 
skyrtu gyrða í brækr. Aldri fór hann svá af 
bæ á brott, at hann hefði fleiri klæði. Þór- 
hallr hét maðr; hann var frændi LE 

ok heimamaðr, ungr maðr ok hinn fráleg- 
sti; hafði atdrátt at búi þeira. Þat var eitt- 
hvert haust, at Ísfirðingar gengu afréttir sínar, 
ok heimtu menn lítt. Þorbirni á Laugabóli var 
vant 60 geldinga. Liðu vetrnætr ok fanst eigi. 
Nökkuru fyrir vetr ferr Óláfr Hávarðsson 
heiman ok gengr afréttir ok öll fjöll, leitar fjár 
manna ok finnr fjölda fjár, bæði þat (er) Þorbjörn 
átti ok þeir feðgar ok svá aðrir menn, rekr 
síðan heim fénaðinn ok færði hverjum þat er 
átti. Varð Óláfr af þessu vinsæll, svá at hverr 
bað honum góðs. Einn dag snemma rekr Ó- 
láfr geldinga Þorbjarnar ofan á Laugaból. 
Hann kom í þann tíma, er menn sátu yfir 
borðum, ok váru engir menn úti. Óláfr drepr 
á dyrrnar ok gckk kona ein til dyrranna; þat 
var Sigríðr bústýra Þorbjarnar, ok heilsaði hon 
honum vel. Hon spurði, hvat hann vildi. Ó- 
láfr svarar: „Ek hefi rcekit hingat goldinga 
Þorbjarnar, er honum var vant í haust“. Ók 
er Þorbjörn heyrði, at á dyrrnar var drepit, bað 
hann Vakr forvitnast hvat komit væri. Hann 
gerði svá ok gekk at skellihurðinni. Hann sá 
þá, at þau Sigriðr töluðust við. Hann hljóp þá 
upp á okann ok stóð þar meðan þan töluðu. 
Þá mælti Óláfr: „Nú þarf ek eigi at fara 
lengra; skaltu nú, Sigríðr, segja til geldinganna“ 
Hon sagði at svá skyldi vera, ok bað hann vel 
fara. Vakr hljóp inn í stofuna æpandi. Þor- 

björn spyrr, hví hann léti svá, eða hvat komit 
hefði. „Þat ætla ek“, segir hann, „at Óláfr glópr- 
ian af Blámýri, son Hávarðs, kæmi; hefir hann 
rekit hingat geldinga þína þá er vant var í 
haust“. „Þat er vel gert“, segir Þorbjörn. „Annat 
ætla ek verit hafa eigi síðr undir ferðinni“, seg- 
ir Vakr, „því at þau Sigríðr hafa talat í allan 
morgin; sá ek, at henni þótti allgott at leggja 
hendr sínar um háls honum“. Þorbjörn mælti: 
„Þó at Óláfr sé hraustr maðr, þá er honum 
þat ofdirfð at fara óþokkaferð til vár“. Óláfr 
ferr heim. Líða þau misseri, ok er svá sagt, 
at Óláfr kemr jafnan á Laugaból ok fann Sig- 
ríði, ok gerðist vel með þeim. Var þetta brátt 
orðat, at Óláfr fífldi Sigríði. Ok annat haust 
gengu menn enn afréttir sínar, ok heimta lítt. 
Varð Þorbirni enn flest vant. Ok er lokit var 
réttunum, ferr Óláfr heiman einn saman ok 
gengr afréttir víða um fjöll ok heiðar, finnr 
„ enn fjölda fjár ok rekr í bygðina; færir enn 
hverjum þat er á. Gerðist hann nú svá vin- 
sæll af bygðarmönnum, at allir biðja honum 
góðs, utan Þorbjörn; hann grimmast við hann 
fyrir alt saman, þat er aðrir lofa hann, ok þat 
er hann heyrir talat um bygðina um þangat- 
kvámur hans til fundar við Sigriði. Vakr spar- 
ir nú eigi af at rægja þau við Þorbjörn. Nú 
er enn svá komit, at Óláfr er kominn á Lauga- 
ból með geldingana svá marga sem fyrr; ok er 

hann kom, váru engir menn úti. Gengr hann 
nú inn ok til stofu. Var þar Þorbjörn bóndi 
ok frændi hans, Vakr, ok mart heimamanna. 
Óláfr gengr innar mjök at pallinum; stingr 
hann niðr öxarskaftinu ok styðst á, enn enginn 
heilsaði honum, ok þögðu allir. Ok er hann 
sér at engi æmti honum, þá kveðr hann vísu: 
(1) Þat réðk fyrst at fregna 

fámálgasta þegna: 

hví þegja hér allir 

hjörþings viðir snjallir ? 

Metorð leggjum engi 

á mállausa drengi; 

hefk staðit hér lengi 

svá mik kvaddi alls engi. 
Þá mælti Óláfr: „Þat er mitt erendi hingat, 
Þorbjörn bóndi, at ek hefi rekit hingat gcld- 
inga þína“. Þá mælti Vakr: „Kunnigt er mönn- 
um þat nú, Óláfr, at þú gerist sauðreki um 
Ísafjörð; vitu vær ok erendi þitt hingat, þat at 
þú ferr at heimta hlut af sauðunum; er þat ok 
stafkarla háttr, ok er einsætt, at minnast hans 
þó at lítit sé“. Óláfr svaraði: „Eigi er þat 
mitt erendi, mun ek ok eigi reka hit þriðja 
sinn“. Snýr hann þá í brott; enn Vakr hleypr 
upp ok æpir at honum. Óláfr gaf engan gaum 
at því, ok gekk heim, ok líða þau misseri. Ok 
um haustit heimta menn vel, utan Þorbjörn; 
honum var vant 60 geldinga, ok fundust eigi. 
Létu þeir frændr þau orð um fara, at Óláfr 

mundi enn ætla at heimta til hlutar eða stela 
ella. Þat var eitt kveld, er þeir feðgar sátu 
yfir borðum, at á diskinum fyrir þeim lá lang- 
leggjarstykki. Óláfr tók upp ok mælti: „Þetta 
er furðu mikill leggr ok digr. Hávarðr mælti: 
„Þat ætla ek þó, frændi, at hann sé af okkr- 
um sauðum, enn eigi Þorbjarnar bónda, ok 
mikit er at þola slíkan ójafnað“. Óláfr leggr 
niðr legginn á borðit, ok roðnaði við, ok þótti 
þeim, sem hjá sátu, sem hann þrýsti við borð- 
inu, enn þó brast sundr leggrinn, ok svá snart, 
at annarr hlutrinn stökk út í bjórinn svá at þar 
varð fastr. Hávarðr leit upp ok mælti eigi, ok 
brosti þó at, enn í því gekk kona í stofuna, 
ok var þar komin Þorgerðr af Bakka. Há- 
varðr fagnaði henni vel ok spurði tíðenda. Hon 
sagði andlát Þormóðar bónda síns. „Erum vér 
þó eigi vel við komin, því at hann vitjar hverja 
nátt sængr sinnar. Nú vilda ek þiggja, bóndi, 
at þér veittut mér nökkut lið, því at fólki mínu 
þótti ódælt við Þormóð, enn nú er svá komit, 
at þat ætlar alt í brott“. Hávarðr svaraði: 
„Ek em nú af léttasta, skeiði, ok eigi til slíks 
færr; eða hví ferr þú eigi á Laugaból? Er 
þess ván um höfðingja, at þeir láti skjótt til 
slíkrar héraðsstjórnar koma sitt sveitargengi“. 
Hon svarar: „„Einskis góðs vænti ek þangat; 
læt ek vel yfir, ef hann gerir mér ekki ilt“. 
Þá mælti Hávarðr: „Þat er mitt ráð, at þú 

biðir Óláf son minn, ok væri þat ungra manna, 
at reyna sik svá at karlmensku; mundi oss 
forðum slíkt gaman hafa þótt“. Hon gerir nú 
svá. Óláfr hét ferðinni, ok bað hana þar vera 
um nóttina; cnn um daginn eftir fór Úláfr heim 
með Þorgerði. Var þar alt fólk ókátt; enn 
um kveldit fóru menn at sofa. Úláfr lá í stafn- 
rekkju utar við dyr: ljós brann í skálanum; 
var ljóst hit efra, enn dimt hit néðra. Óláfr 
lagðist niðr í skyrtu ok brókum, því at hann 
hafði aldri fleiri klæði, enn kastaði á sik feldi 
einum. Ok er dagsett var, gekk Þormóðr inn 
í skálann ok lét róa tinglit; hann sá at rekkja 
var skipuð, er eigi var vani á; var hann cigi 
allgestrisinn; snýr hann þangat ok þriífr í feld- 
inn. Óláfr vill eigi laust láta ok heldr þar til 
at þeir skifta feldinum með sér. Ok er Þor- 
móðr finnr at afl er í þeim, er fyrir er, hleypr 
hann upp í sætit at rúminu. Óláfr hljóp upp 
ok þreif til axarinnar, ok hafði ætlat at slá 
hann; enn bráðara bar at, því at Þormóðr hljóp 
undir hendr honum. Varð Óláfr þá við at taka; 
tókst þar hinn harðasti atgangr. Varð Þor- 
móðr harðtækr, svá at alt hljóp hold undan 
þar sem hann þreif til; flest gekk ok upp þat 
sem fyrir þeim varð; ok í því bili sloknaði 
ljósit. Þótti Óláfi þá eigi um batna. Þormóðr 
sótti þá í ákafa, ok þar kemr at lyktum, at 
þeir hörfa út. Í túninu lá rekatré mikit, ok 

svá bar til, "at Þormóðr rekr hælana báða í 
tréit ok fellr á bak aftr. Óláfr lætr þá kné 
fylgja kviði; léikr þar til við Þormóð, er hann 
sér fyrir honum slík ráð, er honum sýndist. 
Fólkit þagði alt, er Óláfr gekk inn. Ok er 
hann lét heyra til sín, var alt senn, at fólkit 
var uppi ok ljósit, ok strauk hann uppi ok 
niðri; var hann hvervetna meiddr af atgangi 
Þormóðar. Þakkaði hvert mannsbarn honum, 
þat er mæla kunni. Hann kveðst ætla, at þeim 
mundi eigi mein at honum verða. Óláfr dvald- 
ist þar nökkurar nætr, fór síðan heim á Blá- 
mýri; varð hann víðfrægr af þessu verki um 
Ísafjörð ok alla landsfjórðunga, ok af þessu öllu 
vóx mjök óþokki milli þeira Þorbjarnar. 

3. Þat er þessu næst at segja, at hvalr 
kemr í Ísafjörð. Þeir Þorbjörn ok Hávarðr 
áttu reka at tveim megin. Var sú sögn þegar, 
at Hávarðr mundi eiga. Var þat hin bezta 
reyðr. Hvárirtveggju fóru tilok ætluðu at hafa . 
lögmanns órskurð á. Kom þar fjölmenni manns 
saman. Þótti öllum sýnt, at Hávarðr mundi 
hvalinn eiga. Þorkell lögmaðr var þar kominn. 
ok var hann þá at spurðr, hverr ætti. Þor- 
kell svarar, ok heldr lágt: „Þeir eiga hval 
víst“, sagði hann. Þorbjörn gekk þá at hon- 
um með brugðit sverðit ok mælti: „Hverir þá, 
armi“? segir hann. Þorkell svarar skjótt, ok 
drap niðr höfðinu: „Þér, þér, vist“, segir hann. 

Þorbjörn gekk þá at með ójafnað sinn ok tók 
upp hvalinn allan. Fór þá Hávarðr heim, ok 
undi illa við sinn hlut. Þótti öllum mönnum 
Þorbjörn enn nú hafa auðsýndan ójafnað sinn 
ok fullkominn ódrengskap. Þat var einn dag, 
at Óláfr gengr til fjárhúsa sinna, því at veðr- 
átta var hörð um vetrinn, ok þurftu menn mjök 
at: fylgja fénaði sínum; hafði veðr verit hart 
um náttina. Ok er hann ætlaði brott at ganga, 
sér hann at maðr gengr at húsinu; er þar kom- 
inn Brandr hinn sterki. Óláfr tók honum vel. 
Brandr tók vel kveðju hans. Óláfr spurði, hví 
hann færi svá síð. Hann svarar: „Eigi er svá 
frásögulegt; ek gekk til fjár míns snemma í 
dag, enn þat hafði rekast látit ofan í fjöruna; 
má þar ok í tveim stöðum upp reka, enn jafn- 
an þar sem ek leitaði til, þá stóð þar maðr 
fyrir ok bandaði í móti fénu, svá at þat hljóp 
aftr í fang mér, ok hefir svá farit í allan dag 
- alt hér til. Nú vilda ek gjarna, at vit færim 
til báðir saman“. Brandr svarar: „Þat vil ek gera 
tyrir þína bæn“. Ganga síðan báðir saman ofan 
í fjöruna. Ok þegar þeir vilja féit upp reka, 
sá þeir, at Þormóðr er þar fyrir, glímufélagi 
hans, ok bandar í móti fénu, svá at þat hleypr 
aftr í fang þeim. Þá mælti Óláfr: „Hvárt 
viltu heldr, Brandr, reka féit, eða ráðast í móti 
Þormóði“? Brandrsvarar: „Þat mun ek kjósa, 
hit auðveldara, at reka féit“. Óláfr gengr at 

þar er Þormóðr stóð gegnt á uppi; þar var 
laginn snjór mikill framan á bakkann. Óláfr 
rann. þegar upp á bakkann at Þormóði, enn 
hann gefr honum rúm. Ok er Óláfr kemr á 
upp, rennr Þormóðr þegar undir hendr honum. 
Óláfr tekr ok við eftir megni. Gangast þeir at 
lengi. Þykir Óláfi hann eigi raknat hafa eftir 
hnyskingina. Þar kemr at þeir falla báðir 
senn fram á bakkann, ok er svá er komit, 
veltir hvárr öðrum þar til er þeir tumba báðir 
ofan fyrir fönnina; eru þá ýmsir undir, þar til 
er þeir koma í fjöruna, þá bar svá til, at Þor- 
móðr varð neðri; neytir Óláfr þá þess, ok braut 
í sundr hrygginn í hónum; bjó þá um sem hon- 
um líkaði, ok lagðist út á sjóinn með hann 
langt frá landi, ok sökti niðr í djúp. Þykir 
þar jafnan óhreint síðan, ef menn sigla í nándir. 
Óláfr lagðist til lands. Hafði Brandr þá upp 
komit fénu öllu, ok fagnaði vel Óláfi; gengu 
þeir þá heim báðir. Ok er Brandr kom heim, 
var mikit af nátt. Þorbjörn spurði, hvat hann 
hefði dvalit. Brandr segir svá sem farit hafði, 
ok svá hversu Óláfr hafði honum til staðit. 
Þá mælti Vakr: „Hræddr hefir þú orðit, er 
þú lofar glóp þenna; mun þat hans fremd mest, 
at fást við aftrgöngumenn“. Brandr svarar: 
„Hræddari mundir þú hafa verit, því at þú ert 
mestr í málinu, sem refarnir í hölunum; muntu 
í engum hlut mega jafnast við hann“. "Töluðu 

þeir þar til er hvárumtveggju mislíkaði., Þor- 
björn bað Brand eigi kapp á leggja með Óláfi: 
„Skal þér eigi duga, ok engum öðrum, at láta 
Óláf framar enn mik eða frændr mína“. Líðr 
nú af vetrinn. Oker várar, talast þeir við feðg- 
ar, Óláfr ok Hávarðr. Hávarðr mælti: „Svá 
er komit, frændi, at ek hefi eigi skaplyndi til 
lengr at búa svá nærri Þorbirni, með því vit 
höfum engan afla at halda okkr til jafns við 
hann“. Óláfr svarar: „Litit er mér um at 
hafa þat í yfirbætr at flýja fyrir Þorbirni, enn 
þó vil ek at þú ráðir; eða hvert viltu þá 
leita“? Hávarðr svarar: „Út með firðinum 
hinum megin eru víða tóftir ok vítt land, þat 
er engi maðr á; þar vil ek, at vit reisum okkr 
bústað, ok erum vit þá nær frændum okkrum 
ok vinum“. Þetta taka þeir til ráðs, flytja 
þangat fé sitt alt ok þat góðs er þeir eiga ok 
gera þar hinn bezta bústað; heitir þar síðan á 
Hávarðsstöðum. Váru þeir einir bændr í þenna 
tíma í Ísafirði, er landnámamenn váru. 

4. Þorbjörn Þjóðreksson reið hvert sumar 
til þings með menn sína; var hann höfðingi 
mikill), ættstórr ok frændmargr. Í þann tíma 
bjó Gestr Oddleifsson í Haga á Barðaströnd; 
var hann spekingr mikill, vitr ok vinsæll ok 
manna framsýnastr, ok hafði margt mannafor- 
ráð. Þetta hit sama sumar, er þeir feðgar færðu 
bústað sinn, reið Þorbjörn til þings, ok hóf bón- 

orð sitt ok bað systur Gests Oddleifssonar. 
Gestr tók þessu máli seinlega, ok sagði sér 
lítit um Þorbjörn fyrir ójöfnuð hans ok ofbeldi; 
enn með því at margir váru veitendr at mál- 
inu með Þorbirni, þá gerði Gestr kost á, at 
þessi ráð skyldu takast, ef Þorbjörn héti því 
með handtaki at láta af ójöfnuði ok rangind- 
um, bjóða hverjum manni þat er á ok halda 
lög ok rétt; enn ef hann vildi eigi ganga at 
þessu, þá skyldi Gestr brigða bónorðit ok gera 
skilnað* Þessu játar Þorbjörn, ok kaupa at 
svá mæltu. Þá reið Þorbjörn með Gesti heim 
af þinginu á Barðaströnd, ok tókust þar þessi 
ráð um sumarit; var þar hin bezta veizla. Ok 
er þessi tíðendi spurðust til Ísafjarðar, þá tekr 
Sigríðr ok Þórálfr frændi hennar þat ráð, at 
kveðja til bændr ok láta virða Sigríði alt sitt 
fé af Laugabóli, ok fór hon til Þórálfs á Lóns- 
eyri. Ok er Þorbjörn kom heim á Laugaból, 
varð hann stórlega reiðr, at Sigríðr var í brott, 
hét þeim afarkostum ok reiði bændunum, er 
þeir höfðu virt féit, gerðist þá þegar hinn harð- 
asti, ok þykist nú enn vaxit hafa af þessum 
mægðum. Kvikfé Hávarðs bónda var mjök ó- 
spakt um sumarit, ok einn morgun snemma kom 
smalamaðr heim, ok spurði Óláfr, hversu at 
færi. „„Svá ferr at“, segir hann, „at vantar fjölda 
fjár; get ek eigi hvárttveggja gert, at leita 
þess er vantar, enda gæta hins er fundið er“. 

Óláfr svarar: „Vertu kátr, félagi, geym þess 
er fundit er, enn ek skal leita þess er vantar“. 
Hann gerist þá hinn efnilegasti maðr ok hinn 
fríðasti sýnum, mikill ok sterkr; hann var þá 
átján vetra gamall. Hann tekr nú öxi í hönd sér,, 
gengr síðan út með firðinum alt þar til er hann 
kemr á Lónseyri. Hann sér hvar féit er alt 
komit, þar sem þat var áland flutt. Óláfr snýr 
þá til bæjarins; var þat snemma morguns; hann 
barði á dyrrnar. Þá gekk Sigríðr til duranna 
ok fagnaði vel Óláfi Hann tók vel: kveðju 
hennar. Ok sem þau höfðu stund skrafat, þá 
mælti Sigríðr: „Skip ferr þar handan yfir fjörð- 
inn. ok sé ek gerla, at þar er Þorbjörn Þjóð- 
reksson ok Vakr frændi hans; ek sé at vápn 
þeira liggja í stafni fram; þar er ok Gunnlori, 
sverð Þorbjarnar, ok er annat hvárt, at hann 
hefir ilt gert eða ætlar hann, ok vil ek, Óláfr, 
at þú finnir eigi Þorbjörn, hefir lengi fátt verit 
með ykkr, enn þó ætla ek nú eigi hafa um 
batnat, er þér virðut mér féit á Laugabóli“. 
Óláfr mælti: „Eigi óttumst ek Þorbjörn á 
meðan ek hefi ekki gert til saka við hann; 
mun ek ok skamt renna fyrir honum einum“. 
Hon svarar: „Þetta er hraustlega mælt, at þú 
átján vetra mundir eigi undan leita þeim manni, 
er jafnvígr er hverjum manni; hann hefir ok 
þat sverð, er hvergi nemr í höggi stað; ætla ck 
ok þat, ef þeir vilja þik finna, sem mér segir 

hugr um at sé, at Vakr, illmennit, mun eigi 
sitja hjá, ef þit berist“. Óláfr svarar: „Ek á 
“ ekki erendi við Þorbjörn; mun ek eigi finna 
þá, enn ef vér finnumst, skaltu nökkut hraust- 
legt til eiga at spyrja, ef þess þarf“. Sigríðr 
svarar, ok kvaðst eigi mundu at spyrja. Óláfr 
spratt upp skjótt, ok bað hana vel lifa, enn 
hon bað hann vel fara. Hann gekk þá ofan á 
eyrina, því at þar lá féit.“ Þeir Þorbjörn váru 
þá at landi komnir þar gegnt. Gekk hann þá 
ofan at skipinu ok tók í móti ok kipti upp 
undir þeim á eyrina. Þorbjörn fagnaði þá vel 
Óláfi. Tók Óláfr kveðju hans ok spurði, hvert 
hann ætlaði. Hann kvaðst ætla at finna syst- 
ur sína, Þórdísi; ok munum vér fara allir sam- 
an. Óláfr svarar: „Eigi er þat samfært, af 
því at ek verð at reka heim fé mitt; væri þat 
sanntalat, at þá stækkist sauðrekarnir um Ísa- 
fjörð, cf þú lægðir þik svá“. „Eigi ferr ek at 
þvi“, segir Þorbjörn. Var viðarbulungr mikill 
á eyrinni, ok þar á ofan lá forkr einn mikill, 
ok var brotit af endanum. Óláfr tók upp fork- 
inn ok hafði í hendi sér, stökkr nú fénu fyrir 
sér; gengu nú allir saman. "Talar Þorbjörn við 
Óláf, ok var hinn kátasti. Hann fann, at þeir 
vildu jafnan ganga síðar, enn hann sá við því, 
ok fóru jafnan fram allir, ok alt fram fyrir 
hólinn; skildust þar vegirnir. Þorbjörn snerist 
þá við ok mælti: „Vakr frændi, cigi þarf at 

seinka því er ætlat er“. Óláfr sér þá hvat 
þeir ætla; snýr hann þá upp í brekkuna; enn 


þeir sækja at' neðan. Óláfr verst með forkin- 


um, enn Þorbjörn höggr hart ok tíðum með sverð- 
inu Gunnloga, ok skifði svá forkinn sem hvann- 
ir; fengu þeir þó stór högg af forkinum meðan 
til vanst. Ok er hann var sundr sniðinn, tók 
Óláfr öxi sína, ok varðist þá svá vel, at þeim 
þótti ósýnt, hversu fara mundi með þeim; urðu 
þeir ok allir sárir. Þórdís systir Þorbjarnar 
gekk út þenna morgin, er þeir börðust, ok heyrði 
til, enn mátti eigi sjá. Hon sendi skósvein sinn 
at forvitnast til. Hann gerði svá, ok sagði 
Þórdísi, at þeir berðist Þorbjörn bróðir hennar, 
Vakr sonr hennar ok Óláfr Hávarðsson. Hon 
snýr þá inn ok fann Skarf son sinn, ok sagði 
honum þessi tíðendi, ok bað hann til fara ok 
veita frændum sínum. Hann mælti: „Ek er 
ráðinn at berjast með Óláfi, ok í mót þeim; 
þykir mér ok skömm, at þrír ganga at einum 
manni, með því at þeira er eigi óvænna, enn 
fjogurra annarra; mun ck hvergi fara“. Þór- 
dís svarar: „Þat ætlaða ck, at ek munda eig: 
tvá sonu vel hugaða; er þat satt, at mælt er, 
at „margt leynist lengi; nú veit ek, at þú ert 
dóttir heldr enn sonr, er þú þorir eigi at verja 
frændr þína; skal nú ok raun til gera, at ek 
em vaskari dóttir, enn þú sonr“. Hon gckk 
þá brott, enn hann reiddist ákaflega ok spratt 

upp ok þreif öxi sína. Hann hljóp út ok ofan 
fyrir brekkuna ok þar til, er þeir börðust. Þor- 
björn sá hann, ok sótti í ákafa, enn Óláfr sá 
hann eigi. Ok þegar er Skarfr kemr í högg- 
færi við Óláf, þá hjó hann tveim höndum milli 
herða honum, svá at þegar stóð á kafi. Óláfr 
hafði ætlat at höggva til Þorbjarnar. Ok er 
Óláfr fekk höggit, snarast hann við; Skarfi varð 
laus öxin, enn Óláfr hafði reidda öxina, ok 
hjó hann í höfuð Skarfi, svá at þegar stóð í 
- heilanum, ok í því var Þorbjörn upp kominn 
hjá honum, ok bjó í fang Óláfi; var þat oknóg 
banasár, ok falla þeir báðir. Þorbjörn gekk þá 
at Óláfi, ok höggr um þvert andlitit, svá at ór 
stukku tennrnar ok jaxlarnir. Vakr spurði: 
„Hví gerir þú þetta við dauðan mann“? Hann 
kvað enn þat mundu koma til nökkurs. Þor- 
björn tók þá skauta einn ok knýtti þar í tennrn- 
ar ok varðveitti. Eftir þat gengu þeir upp til 
bæjarins ok sögðu Þórdísi tíðendin. Váru þeir 
báðir stórmjök sárir. Hon varð nú stórlega 
hrygg við þessa sögu ok harmaði, er hon hafði 
eggjat son sinn Svá mjök. Veitti þeim nú þó 
beina ok hjúkrun. Spyrjast nú þessi tíðendi um 
allan Ísafjörð, ok þótti öllum hinn mesti skaði 
at Óláfi, með þeiri vörn, er menn heyrðu hann 
haft hafa; fór Þorbirni ok vel, at hann sagði 
jafnt frá ok farið hafði, ok bar vel Óláfi sög- 
una. Þeir fóru heim þegar er HEI þóttust 

mega, ok mæði rann af þeim. Þorbjörn kom 
á Lónseyri ok spurði at Sigríði. Honum var 
sagt, at hon hefði eigi fundizt síðan hon gekk 
brott með Óláfi um morguninn hinn; var henn- 
ar þar víða leitat, ok er svá sagt, at aldri fanst 
hon síðan. Fór Þorbjörn þá heim ok settist um 
kyrt í búi sínu. 

ðö. Þar er nú til máls at taka, at þau Há- 
varðr ok Bjargey spyrja þessi tíðendi, fall Ó- 
láfs sonar síns. Hávarðr karl blés við mjök ok 
gekk til sængr sinnar; var ok svá sagt, at alla 
þá tólf mánaði næstu lá hann í rekkju ok reis 
aldri ór, enn Bjargey tók þat ráð, at hon reri 
á sjó hvern dag með Þórhalli, enn hon vann 
um nætr þat er hon þurfti, fór nú svá fram 
þau misseri, ok er kyrt alt. Verðr eigi eftir- 
mál um Óláf; þótti mönnum ok eigi líklegt, at 
nökkur rétting mundi frændum hans koma, því 
at Hávarðr þótti þá til einskis færr, enn við 
slíka stóreflismenn sem eiga er, ok eigi mjök 
væna til jafnaðar, ok liðu þau misseri. Var 
þat einn morgun, at Bjargey gekk til fundar 
við Hávarð karl ok spurði hann, hvárt hann 
vekti, enn hann kvaðst vaka ok spurði, hvat 
hon vildi. „Þat vil ek“, segir hon, „at þú 
standir upp ok farir á Laugaból ok finnir Þor- 
björn ok beiðir hann bóta eftir Óláf son þinn; 
þat er karlmannlegt mál, at sá er til engra 
harðræðanna er færr, at spara þá eigi tunguna 

at tala þat er honum mætti gagn at verða; 
muntu vera at eigi mikilþægr, ef honum ferr 
vel“. Hann svaraði: „Eigi hygg ek gott til. 
þess, enn þó skaltu ráða“. Eftir þat býst Há-. 
varðr karl ok ferr þar til er hann kemr á 
Laugaból. Þorbjörn fagnaði honum vel. Há- 
varðr tók kveðju hans. Síðan mælti Hávarðr 
karl: „Svá er mál með vexti, Þorbjörn, at ek 
em kominn at heimta bætr fyrir Óláf son minn, 
er þú drapt saklausan“. Þorbjörn svaraði: 
„Kunnigt er þat, Hávarðr, at ek hefi margan 
mann drepit; þótt menn hafi saklausa kallat, 
þá hefi ek engan fé bættan, enn með því at þú 
áttir vaskan son, ok þér fellr svá nær, þá ætla 
ek betr gert at minnast þín í nökkuru, þó at 
lítit sé; er hér hestr fyrir ofan garð, er þeir 
sveinarnir kalla Dott; hann er grár at lit, af- 
gamall ok baksárr, ok hefir jafnan legit afvelta, 
hingat til, enn nú hefir hann verit á moðum 
nökkura daga, ok ætla ek hann batnat hafa; 
far þú heim með hestinn ef þú vilt ok eig“. 
Hávarðr roðnaði ok mátti engu svara; fór hann 
þegar í brott ok var stórlega reiðr, enn Vakr 
æpti at honum er hann gekk ofan til báts síns, 
ok fór allbjúgr, enn Þórhallr hafði þar beðit á 
meðan. Síðan reru þeir heim. Gekk Hávarðr 
þegar til hvílu sinnar ok lagðist niðr ok stóð 
aldri upp á hinum næstum tólf mánuðum. Spurð- 
ist þetta nú, ok þótti Þorbjörn enn „sýnt hafa 

ójöfnuð ok ilsku í þessum svörum. Líða nú þau 
misseri. 

6. Enn um sumarit ríðr Þorbjörn til þings 
með menn sína ór Ísafirði. Þat er þá enn einn 
dag, at Bjargey gengr til máls við Hávarð. 
Hann spurði þá, hvat hon vildi. Hon svaraði: 
„Nú ætla ek at þú skulir ríða til þings ok vita. 
ef nökkut skipast um mál þitt“. Hann svaraði: 
„Petta er mér mjök í móti skapi; eða þykkir 
þér ek helzti lítt hraktr af Þorbirni sonarbana 
mínum, þó at eigi hrekti hann mik meir þar 
sem allir höfðingjar koma saman“. „Eigi man 
svá fara“, sagði hon; „þess get ek, at nú verði 
nökkur veitandi at þínu máli, ok mun þat gera 
Gestr Oddleifsson, ok ef svá ferr, sem ek get, 
at hann komi sættum á með ykkr Þorbirni, ok 
hljóti hann at gjalda þér fé mikit, þá get ek, 
at hann láti margt manna hjá vera, ok mun 
hringr sleginn um yðr ok munu þér þá vera 
innan í hringnum, þá er Þorbjörn greiðir féit. 
Ok ef svá berr til, áðr greitt er féit, at Þor- 
björn gerir þat nökkut er þér er móti skapi 
éða raun at, þá skaltu skynda í brott sem mest 
máttu, ok ef þér verðr þá léttara, enn þér þætti 
ván, þá skaltu eigi sættast á þetta mál, því at 
þá er ván, þó at ólíklegt se, at hefnt verði Ó- 
láfs sonar okkar; enn ef þér léttist þá eigi, þá 
skaltu eigi ósáttr fara af þinginu, því at þá mun 
eigi hefndin verða“. Hann kvaðst eigi vita til 


Google 


HÁVARÐS SAGA ÍSFIRÐINGS. 21 





hvers þetta kæmi, — „enn ef ek vissa, at hefndin 
mætti verða eftir Óláf son minn, þá hirta ek 
aldri hvat ek ynna þar til“. 

€. Eftir þat býr hon ferð hans, ok ríðr hann 
leið sína; var karl heldr bjúgr, ok kemr hann 
á þing. Váru þá tjaldaðar búðir ok menn allir 
komnir. Hann reið at einni mikilli búð, enn 
þá búð átti Steinþórr af Eyri, ríkr maðr ok 
höfðingi mikill ok hinn mesti garpr ok fullhugi. 
Hann stígr af baki ok gengr inn í búðina. Sat 
Steinþórr ok menn hans hjá honum þar. Há- 
varðr gekk fyrir hann ok kvaddi hann vel. 
Hann tók vel kveðju hans ok spurði, hverr hann 
væri. Hávarðr sagði til sín. Steinþórr mælti: 
„Ertu sá, sem frægstan áttir son, þann er Þor- 
björn drap, ok menn ágættu mest vörn hans“? 
Hann segir, at sá er hinn sami, — „ok vilda ek, 
bóndi, at þú leyfðir mér at vera í búð þinni 
um þingit“. Hann svaraði: „Þat lofa ek víst; 
ok ver hljóðr ok fáskiftinn; eru þeir sveinarnir 
jafnan glensmiklir, ok þér harmr mjök í hug; 
ertu lítt við kominn, gamall ok til einskis færr“. 
Þat er sagt, at Hávarðr karl tekr sér rúm ein- 
hverstaðar í búðinni, legst þar niðr ok gengr 
aldri ór rúmi sínu; aldri kemr hann á mál sitt 
við nökkurn mann, ok líðr mjök á þingit. Þat 
var einhvern morgun, at Steinþórr gekk at Hávarði 
ok mælti: „Hví fórtu hingat, þar sem þú liggr 
hér sem arftökukarl, ófærr maðr“. Hávarðr 

svaraði: „Hitt hafða ek ætlat, at leita bóta eft- 
ir Óláf son minn, enn ek em ófúss til mjök; er 
Þorbjörn ósparr til illyrða ok ódrengskapar“. 
Steinþórr mælti: „Haf ráð mitt; gakk til fund- 
ar við Þorbjörn ok kær mál þitt; vænti ek, 
ef Gestr ferr með þér, at þú fáir rétt af Þor- 
birni“. Hávarðr stóð þá upp ok gekk út mjök 
bjúgr; fór hann til búðar þeira Gests ok Þor- 
bjarnar ok inn í búðina. Var Þorbjörn þar, enn 
eigi Gestr. Þorbjörn heilsaði Hávarði ok spurði, 
hví hann væri þar kominn. Hann svaraði: „Svá 
verðr mér minnisamt dráp Óláfs sonar míns, at 
mér þykkir sem nýtt sé, ok er þat erendi mitt 
at beiða þik bóta fyrir víigit“. Þorbjörn svar- 
aði: „Hér kann ek gott ráð til; kom til mín 
heim í heraði, mun ek þá hugga þik at nökk- 
uru, enn ek á nú margt at annast, ok vil ek, 
at þú klymtir nú eigi á móti mér“. Hann svar- 
aði: „Ef þú gerir nú engan veg á, þá hefi ek 
reynt, at eigi gerir þú heldr heima í heraði; 
hafða ek ætlat, at nökkurr mundi styrkja mál 
mitt“. Þorbjörn mælti: „Heyrit fádæmi“, seg- 
ir hann, „hann ætlar at koma mönnum á hendr 
mér. Ver á brott, ok kom eigi á þetta mál 
við mik síðan, ef þú vilt ómeiddr vera“. Há- 
varðr reiddist þá mjök, ok sneri út ór búðinni 
ok mælti: „Urðum til gamlir, ok verit hefði 
þeir mínir dagar, at mér hefði ólíklegt þótt, at 
ek munda þola slíkan ójafnað“. Ok er hann 

gengr brott, þá gengu menn í móti honum; var * 
þar Gestr Oddleifsson ok fylgdarmenn hans. 
Hávarðr var svá reiðr, at hann hugði varla at 
hvar hann fór; hann vildi ok eigi finna menn- 
ina. Gekk hann heim til búðar. Gestr leit til 
mannsins, er gekk hjá honum. Hávarðr gekk 
til rúms síns ok lagðist niðr ok blés við, enn 
Steinþórr spurði, hversu farit hefði. Hann seg- 
ir sem fór. Steinþórr svaraði: „Slíkt er óheyri- 
 legr ójafnaðr ok vænn til mikillar sneipu nær 
"sem fram kemr“. Enn er Gestr kom inn í búð- 
ina, fagnaði Þorbjörn honum vel. Þá mælti 
Gestr: „Hverr gekk maðr ór búðinni fyrir 
litlu“? Þorbjörn svaraði: „Hví spyrr þú svá. 
undarlega, vitr maðr; ganga hér miklu fleiri út 
ok inn, enn vér megim greina“. Gestr svaraði: 
„Þessi maðr var ólíkr öðrum mönnum; hann 
var mikill vexti ok nökkut við aldr, ok skauzt 
- á fótum, ok þó hinn karlmannlegsti, ok svá leizt 
mér sem fullr væri upp harms ok óyndis ok 
skaprauna, ok svá var hann reiðr, at hann gáði 
eigi, hvar hann fór; mér leizt ok maðrinn giftu- 
samlegr ok eigi allra færi við at eiga“. Þor- 
björn svaraði: „Þar mun verit hafa Hávarðr 
karl, þingmaðr minn“. Gestr spurði: „Var sá 
eigi hans son, er þú drapt saklausan“? „Þat 
ætla ek víst“, sagði hann. Gestr mælti: „Hversu 
þykkist þú hafa efnt þat er þú lofaðir mér, þá 
er ék gifta þér systur mina“ Þorgils hét maðr, 

ok var kendr við móður sína ok kallaðr Höllu- 
son; hann var hinn mesti ágætismaðr ok full- 
hugi; var hann þá með Gesti frænda sínum ok 
þá sem mestr uppgangr hans; Gestr bað Þor- 
gils ganga eftir Hávarði ok biðja hann þangast 
koma. Þorgils gekk til búðar Hávarðs ok 
sagði honum, at Gestr vill finna hann. Hávarðr 
svaraði: „Ófúss er ek at fara ok verða at þola 
Þorbirni ójafnað ok skemmileg orð“. Þorgils 
bað hann fara. „Mun Gestr styðja þitt mál“. 
Hann fór ok er þó tregr til. Koma þeir til 
Gests. Hann stendr upp í móti honum, ok 
fagnaði honum; setr hann niðr hjá sér. Þá 
mælti Gestr: „Nú skaltu, Hávarðr, taka til at 
upphafi ok segja frá skiftum yðrum Þorbjarn- 
ar“. Hann gerði nú svá. Ok er hann hafði 
sagt, spurði Gestr Þorbjörn, hvárt nökkut væri 
svá. Þorbjörn kvað eigi hégómat frá. Gestr 
mælti: „Hefir nökkurr heyrt slíkan ójafnað. 
Eru hér tveir kostir til: sá annarr, at ek rýf 
öll kaup okkar, ella lát mik einn skera ok skifta 
um ykkar mál“. Þorbjörn játar því. Þeir 
gengu þá út ór búðinni. Kallaði Gestr til sín 
fjölda manna, ok stóðu menn í hring, enn þar 
stóðu í hringnum nökkurir menn saman komn- 
ir ok töluðu málit. Þá mælti Gestr: „Eigi 
kann ek, Þorbjörn, at gera svá mikit fé sem 
vert væri, fyrir því at þú hefir eigi til; vil ek 
gera fyrir víg Óláfs þrenn manngjöld, enn fyrir 

- annan ójafnað þann sem þú hefir gert Hávarði, 
þá vil ek gera þér, Þorbjörn, haust ok vár, at 
þú komir til mín ok skal ek sæma þik gjöfum 
ok því heita þér, at gera aldri forverkum við 
þik meðan vit lifum báðir“. Þá mælti Þor- 
björn: „Þessu vil ek játa ok gjalda hæglega 
heima í heraði“. Gestr svaraði: „Nú skal 
gjalda alt féit hér á þinginu, ok gjalda vel ok 
skörulega; mun ek svá leggja til ein mann- 
gjöld“. Lét hann ok þegar þat fram alt vel 
goldit. Settist Hávarðr þá niðr ok helti í kápu- 
- skaut sitt. Þorbjörn gekk þá at ok galt smám 
ok smám, ok gat goldit ein manngjöld, ok kvað 
þá lokit því er hann hefði til. Gestr bað hann 
þá eigi undan draga. Þorbjörn tekr þá einn 
knýtiskauta ok leysir til ok mælti: „Þat mun 
víst, at þá mun honum eigi vangoldit þykkja, 
ef þetta fær til“. Slær síðan á nasir Hávarði, 
svá at þegar fell blóð um hann. „Eru þar nú 
tennr ok jaxlar“, segir Þorbjörn, „ór Óláfi syni 
þínum“. Hávarðr sér nú, at þat hrynr ofan á 
kápuskautit; sprettr hann upp ákafareiðr, svá 
at sinn. veg hrýtr hverr penningrinn, hann hafði. 
staf í hendi ok hleypr at mannhringnum, ok 
setr stafinn fyrir brjóst einum manni svá at þeg- 
ar fellr hann á bak aftr svá at hann lá lengi 
í óviti. Hávarðr stökk út yfir mannhringinn 
ok kom hvergi við ok kom hvar fjarri niðr, ok 
svá heim til búðar, sem ungr maðr. Oker hann 

kom heim í búðina, mátti hann við engan mann 
mæla, ok kastaði sér niðr ok lá sem sjúkr væri. 
Eftir þetta mælti Gestr við Þorbjörn: „Eng- 
um manni ertu líkr at illmensku ok ójafnaði; 
kann ek ok eigi at sjá á manni, ef eigi iðrast 
þú þessa nökkurt sinn, eða þínir frændr“. 
Gestr var þá svá reiðr ok óðr, at þegar ríðr 
hann af þinginu til Ísafjarðar ok gerir skilnað 
þeira Þorbjarnar ok Þorgerðar. Þykkir Þor- 
birni nú hin mesta smán, ok öllum frændum 
hans, enn geta þó ekki at gert. Sagði Gestr, 
at svá muni hann annarra skamma verri bíða 
ok sér maklegri. Riíðr Gestr á Barðaströnd með 
frændkonu sína ok of fjár. Svá er sagt, at eft- 
ir þingit býst Hávarðr karl heim; var hann þá 
allstirðr. Þá mælti Steinþórr: „Ef þú þarft, 
Hávarðr, lítillar liðveizlu við, þá kom til min“. 
Hann þakkaði honum. Reið síðan heim, ok lagð- 
ist niðr Í sæng sína ok lá þar hina þriðju tólf 
mánaði. Var hann þá miklu stirðastr. Bjargey 
helt hinu sama fram um athöfn sína, at hon reri 
á sjó hvern dag með Þórhalli. 

8. Þat var einn dag um sumarit, er þau 
reru á sjó, at þau sá skip fara inn eftir firð- 
inum; kendu þau ok, at þar var Þorbjörn ok 
heimamenn hans. Þá mælti Bjargey: „Nú skulu 
vit hafa uppi færi okkur ok róa í móti Þorbirni; 
vil ek finna hann. Skaltu róa framan at borði 
skútunnar, emm ek skal tala við Þorbjörn nökk- 

ut, enn þú skalt róa í hring um skútuna á með- 
an“. Þau gera nú svá, róa at skútunni. Bjarg- 
ey kastar nú orðum á Þorbjörn, heilsar hon 
honum ok spyrr, hvert hann ætli at fara. Hann 
kvaðst skyldu fara vestr í Vaðil, — „er þar kom- 
inn út Sturla bróðir minn ok Þjóðrekr son hans; 
skal ek flytja þá hingat til min“. Hon spurði: 
„Hversu lengi muntu vera á brott, bóndi“, seg- 
ir hon? „Nær viku“, segir harfn. Þórhallr 
hafði þá róit umhverfis skútuna. Ok er hon 
hefir at gert slíkt er hon vildi, þá fleyta þau í 
árum ok róa í brott slíkt er þau mega. Þá 
mælti Þorbjörn: „Kvenna örmust farandi. Ok 
skulum vit þegar róa eftir þeim ok drepa hann, 
enn meiða hana“. Þá mælti Brandr: „Nú 
. sannar þú enn, þat er mælt er til þín, at þú 
munir eigi spara flest ilt at gera, enda skal ek 
veita þeim er ek má; skaltu þá at keyptu kom- 
ast“. Enn við umtölur Brands, ok þat er þau 
váru langt undan komin, þá lét Þorbjörn vera 
kyrt, ok fór leið sína. Þá mælti Bjargey: 
„Eigi er þat líklegt, enn er þat þó ætlan mín, 
at hefnt muni verða Óláfs sonar míns; skulu 
vit eigi heim“. „Hvert viltu þá“? segir Þór- 
hallr. „Nú skal fara“, segir hon, „ok finna 
Valbrand bróður minn. Hann bjó á Valbrands- 
stöðum; var hann gamall maðr mjök, enn hafði 
verit hinn ágætasti maðr. Hann átti tvá sonu, 
hina vænlegstu menn; hét annarr Torfi, enn ann- 

arr Eyjólfr; váru þeir þá á ungum aldri. Þau 
létta eigi fyrr enn þau koma þangat. Valbrandr 
var úti á töðuvelli ok margt manna með hon- 
um. Hann gekk þá í móti systur sinni ok fagn- 
aði henni vel ok bauð henni þar at véra; enn 
hon kvað sér þat eigi gegna, — „verð ek heim í 
kveld“. Hannspurði: „Hvat viltu þá systir“? 
„Ek vilda, at þú léðir mér nætr þínar“. 
Hann svaraði: „Hér eru þrjár nætr, ok er ein 
forn mjök ok nú eigi trúleg, enn hefir verit ör- 
ugg; enn tvær eru nýjar ok óreyndar. Haf þú 
hvárt er þú vilt tvær eða þrjár“. Hon svaraði: 
„Þær vil ek hafa hinar nýju, enn ek vil eigi 
hætta til at hafa hina fornu, enn lát þú búnar 
þessar, nær ek læt eftir koma“. Hann kvað 
svá vera skyldu. Eftir þat fóru þau á brott. 
Þá mælti Þórhallr: „Hvert skulum vér nú 
fara“? Hon svarar: „Nú skal fara ok finna 
Þorbrand bróður minn“. Hann bjó á Þorbrands- 
stöðum; hann var þá gamall mjök. Hann átti tvá 
sonu unga; hét annarr Oddr, enn annarr Þórir; 
váru þéir vænlegir menn. Ok er þau kómu 
þar, fagnaði Þorbrandr þeim vel ok bauð þeim 
þar at vera. Hon kvaðst þat eigi mega. „Hvat 
viltu þá, systir“? segir hann. „Ek vilda“, seg- 
ir hon, „at þú léðir mér net þín“. Hann svar- 
aði: „Ek hefi þrjú til, ok er eitt fornt mjök, 
enn tvau eru ný ok hafa éigi höfð verit; haf 
hvárt er þú vilt tvau eða þrjú“. Hon kvaðst 

þau nýju hafa vilja; ok skildu at því. Síðan 
fara þau í brott. Þórhallr spurði: „Hvert 
skulum vit nú fara“? „Nú skal“, segir hon, 
„finna Ásbrand karl, bróður minn“. Hann bjó 
á Ásbrandsstöðum; hann var þeira bræðra elztr; 
hann átti systur Hávarðs karls. Hann átti % 
"son, er Hallgrímr hét; hann var ungr at aldri, 
enn bæði mikill ok sterkr, ófríðr sýnum, enn 
þó karlmannlegr. Ok er Bjargey kemr þar, 
fagnar Ásbrandr henni vel ok bað hana þar 
vera. Hon kvaðst skyldu heim um kveldit. 
Hann spurði: „Hvat viltu þá? ok kemr þú 
þó sjaldan at finna frændr þína“. „Lítit er er- 
endit“, segir hon, „vér erum svá óbirg um 
torffæri, ok vilda ek gjarna, at þú léðir mér 
torföxi þína“? Hann svarar brosandi: „Hér 
eru tvær til, ok önnur ryðfrakka mikil, forn ok 
skörðótt, ok þykkir nú til einkis fær; önnur er 
ný ok mikil, ok hefir til einkis höfð verit“. Enn 
, hon kvaðst hafa vilja þá hinu nýju, — „þá er ek 
læt vitja“. Hann svaraði, at hon skal ráða. 
Síðan fara þau heim á Hávarðsstaði um 
kveldit. 

9. Líða nökkurir dagar þar til ér henni þótti 
ván sem Þorbjörn mundi vestan koma. Ok einn 
dag gekk hon at sæng Hávarðs ok spurði, 
hvárt hann svæfi. Hann settist upp við, ok 
kvað vísu: 

(2) Eigi hefir á augn 
unnskíðs komit síðan 
byggvi svá öfund eggjar 
oddstefnn mér svefna, 
síz hræstorðar harðan 
hjörs gerðu styr Börvar, 
ótt þeirs Óláf létu 
allsaklausan falla. 
„Þat er víst“, segir hon, „at þetta er all- 
„ mikil lygi, at þú hafir aldri sofit á þrim árum, 
enn þó er nú upp at standa ok gera sik sem 
vaskastan, ef þú vilt hefna Óláfs sonar þíns, 
því at eigi verðr hans hefnt um aldr þinn, ef 
eigi verðr á þessarri nátt“. , Enn er hann heyrði 
ummæli hennar, spratt fann upp ór SU 
ok fram á gólfit, ok kvað þá vísu: 
(8) Ákat ek hógt, af hægu 
hljóð veiti mér sveitir 
enn í elli minni, 
í-vegstafi segja, 
sízZ vel hressan vissak 
vápna Njörð at jörðu, 
minn var sonr át sönnu 
snjallr aflstuðill, fallinn. 

Hávarðr var þá hinn sprækasti ok skorti 
eigi göngu. Hann gekk til kistu einnar, mik- 
illar, hon var full af vápnum, ok lauk henni 
upp, tók hjálm á höfuð sér ok fór í sterka 
brynju. Harn leit þá upp ok sá, at már einn 
fló yfir glugginn. Hann kvað vísu: 

(8) Hlakkar hagli stokkinn 
hræs es kemr at sævi 
— móðr krefr morginbráðar — 
már valkastar báru. 
Svá gól fyrr þás feigir 
folknárungar váru 
gunnar haukr, es gaukar 
Gauts bragða spá sagðu. 


Hann vápnaðist skjótt ok fimlega; hann bjó 
ok Þórhall með góðum vápnum. Ok er þeir 
váru búnir, sneri hann at Bjargeyju ok mint- 
ist við hana; kvað þá eigi sýnt vera, nær þau 
fyndist. Hon bað hann velfara. „Þarf ek eigi 
at hafa eggjunarorð við þik um hefnd eftir Ó- 
láf son okkarn, með því at ek veit, at þar fylg- 
ir kapp hreysti er þú ert“. Eftir þat skildu 
þau. Gengu þeir ofan til sjávar, hrundu fram 
sexærum bát ok tóku til ára; léttu eigi fyrr 
enn þeir kómu fyrir bæ Valbrands. Þar var 
eyrartangi langr, er gekk út í sjóinn; lögðu 
þeir þar at bátinn. Bað Hávarðr Þórhall at 
gæta bátsins, enn hann gekk upp til bæjarins; 
hann hafði spjót í hendi; var þat ágætt vápn. 
Ok er hann kom upp á völlinn, váru þeir þar 
feðgar. Þeir bræðr váru af klæðunum, ok rök- 
uðu upp töðuna; þeir höfðu tekit af sér skóna 
ok sett á völlinn hjá sér; váru þat upphávir 
skór. Valbrandr gekk í móti Hávarði ok fagn- 
aði honum vel, ok bauð honum þar at vera. Hann 
kvaðst eigi þar vera mega, — „em ek kominn at 

vitja nóta þinna, er þú léðir systur þinni“. Hann 
gekk at sonum sínum ok mælti: „Hér er kom- 
inn Hávarðr mágr ykkarr, ok er þann veg bú- 
inn sem þá ér hann mundi ætla til stórræða 
nökkurra“. Ok er þeir heyra þetta, kasta 
þeir hrífunum ok hlaupa til klæða sinna. Ok 
er þeir skyldu taka skóna, höfðu þeir skorpnat 
í skininu. Þeir stigu í ofan sem skjótast, svá 
at þegar gekk skinnit af hælunum, ok er þeir 
kómu heim, váru skórnir fullir af blóði. Val- 
brandr fekk sonum sínum góð vápn, ok mælti: 
„ Veitið Hávarði góða fylgd, hyggið meir á hefnd, 
enn hvat eftir kemr“. Eftir þat fóru þeir á 
Þorbrandsstaði; váru þeir ok skjótt búnir Oddr 
ok Þórir. Fóru nú þar til er þeir kómu á Ás- 
brandsstaði. Krafði Hávarðr þar torföxarinnar. 
Bjóst Hallgrímr frændi hans þá til ferðar með 
honum. Ánn er maðr nefndr; hann var heima- 
maðr Ásbrands; hafði hann húskarls verk. Hann 
var fóstri Hallgríms, ok bjóst til ferðar með 
þeim. Ok er þeir váru búnir, fara þeir þar til 
er bátrinn var; fagnaði Þórhallr þeim vel. Váru 
þeir þá átta saman, ok hverr öðrum viglegri. 
Þá mælti Hallgrímr við Hávarð frænda sinn: 
„Hví fórtu svá heiman, frændi, at þú hafðir 
hvárki sverð né öxi“? Hann svaraði: „Verði. 
svá vel, at vér finnum Þorbjörn Þjóðreksson, 
eftir várn skilnað skaltu annat mæla, því at 
mér ætla ek sverðit Gunnloga, cr bezt vápn er“. 

Þeir báðu hann lúka heilum munni sundr. „Væri 
oss nú mikit undir, at oss tækist karlmannlega 
til handa“. Þat var mjök at áliðnum degi. Þeir 
hrinda þá fram bátnum ok stigu þar á ok tóku 
til ára. Þeir sá, at hrafnaflokkr mikill fió fyrir 
þeim ok yfir eyrartangann, er fyrir þeim var. 
Hávarðr kvað þá vísu: 
(5) Efna hygg þat, Yggjar 

ek hef heitit má beitu 

— sundlíri flýgr sára 

svangr fyrir eyrar tanga. — 

Veitk at vér munum hljóta 

— vel er fallit þat, — allir, 

— hljómr er af hildar glaumi — 

Hallgrímr, farar tíma. 
Þeir fóru yfir sundit, ok var hvast mjök á firð- 
inum ok fengu mjök framanvátt; sóttu þeir 
drengilega, ok léttu eigi fyrr enn þeir kómu 
fyrir Laugaból. Var þar gott at at leggja, fyr- 
ir því at Þorbjörn hafði látit gera þar höfn 
góða; hann hafði látit ryðja ok hreinsa alt inn 
at landi. Var þar atdjúp mikit; mátti þar fljóta 
skúta eða stærri skip þó at vildi. Þar váru ok 
grafin niðr rif stór fyrir hlunna ok festir end- 
arnir grjóti; þurfti þar engi maðr vátr at verða, 
þó at af skipi stigi eða á skip, hvárt er var 
meira skip eða minna, enn uppi yfir var malar- 
kampr hár; fyrir ofan kampinn stóð hurðanaust: 
mikit, ok var vel um horfit; til annarrar hand- 
ar var lón mikit fyrir ofan kampinn. Er naust- 

inu sá engi í fjöruna, enn af malarkampinum 
mátti bæði sjá til naustsins ok í fjöruna. Ok 
er þeir koma at landi, hlaupa þeir af bátinum. 
Þá mælti Hávarðr: „Nú skulum vér bera bát- 
inn upp yfir kampinn á lónit; vér skulum ok 
vera fyrir ofan kampinn, svá at þeir megi eigi 
þegar sjá oss; verum ok eigi of veiðibráðir, 
hlaupi engi fyrr upp enn ek segi fyrir“. Var 
þá mjök dimmat. 

10. Þar er nú til máls at taka, at Þorbjörn 
ok þeir félagar fóru vestan tíu saman á skút- 
unni. Var Sturla þar ok Þjóðrekr son hans, 
Þorbjörn ok Vakr, Brandr hinn sterki ok tveir 
húskarlar; höfðu þeir hlaðit mjök skútuna. Enn 
þetta sama kveld koma þeir við Laugaból fyrir 
myrkr. Þá mælti Þorbjörn: „Vér skulum fara 
at engu ótt, ok skulum vér láta fljóta skútuna 
hér í nátt ok eigi af bera nema vápn vár ok 
klæði; er nú veðr gott ok þurlegt. Skaltu 
Vakr bera upp vápn vár“. Hann tók fyrst sverð 
þeira ok spjót ok bar upp at naustinu. Þá 
mælti Torfi: „Tökum fyrst sverð þeira ok þann 
sem fylgir“. „Látum vera enn“, segir Hávarðr. 
Hann bað Hallgrím fara ok taka sverðit Gunn- 
loga ok færa sér. Ok er Vakr gekk öófan, 
hljóp Hallgrímr ok tók sverðit ok færði Há- 
varði. Hann brá á loft við, ok skók meðal- 
kaflann. Vakr gekk upp í annat sinn, ok hafði 
hlaðit á bak sér skjöldum, enn stálhúfum hafði 

hann hlaðit á handlegg sér; hann hafði hjálm á 
höfði. Ok er hann var kominn upp með lón- 
inu, þá hlupu þeir upp ok ætluðu at taka hann. 
Ok er hann heyrir harkit til þeira, þóttist hann 
vita, at ófriðr mundi vera; ætlaði hann at skunda 
til þeira með vápnin. Ok er hann bregðr við 
hart, skruppu honum fætrnir við lónit, svá at 
höfuðit kemr fyrst niðr á honum. Var þar blautt 
mjök, enn vatnit grunt, enn maðrinn þungr á 
sér með vápnum öllum; getr hann ok eigi upp 
staðit, enn engi þeira vildi duga honum, ok lýkr 
svá æfi Vakrs, at hann deyr þar. Ok er þeir 
sá þat, hlaupa þeir ofan á malarkampinn. Ok 
er þetta sér Þorbjörn, kastar hann sér þegar 
á sund ok legst frá landi. Þetta sér fyrst 
Hávarðr karl, skundar þegar ok kastar sér á 
sund eftir Þorbirni. Svá er sagt um Brand 
hinn sterka, at hann hleypr at ok rífr upp einn 
hlunn, þat var hvalrif mikit, ok rekr í höfuð 
fóstra Hallgríms. Hallgrímr var þá ofan kom- 
inn af mölinni ok sá, at Ánn fell. Hann hljóp 
at með reidda öxina ok hjó í höfuð Brandi ok 
klauf hann í herðar niðr, ok í þessarri svipan 
hlupu þeir á sund Þorbjörn ok Hávarðr. Ok 
er hann sér þat, hleypr hann þegar eftir þeim. 
Torfi Valbrandsson hleypr í móti Sturlu; var 
hann bæði mikill ok sterkr ok hverjum manni 
betr vigr; hann var ok með vápnum sínum öll- 
um. Þeir börðust bæði lengi ok drengilega. 
3 

11. Nú verðr þar til at taka, er þeir Þor- 
björn eru ok Hávarðr; þeir leggja frá landi; 
var þat langt sund, þar til Þorbjörn kom í eitt 
sker, er þar liggr frammi fyrir. Ok er hann 
kemr í skerit, þá kom Hávarðr at framan. Ok 
er Þorbjörn sér þat, var hann vápnlauss fyrir; 
þrífr þá upp stein mikinn ok ætlaði at keyra í 
. höfuð honum. Ok er Hávarðr sér þat, kom 
honum í hug, at hann hafði heyrt sagt utan ór 
löndum, at þar var annarr siðr boðaðr, enn 
norðr í lönd, ok með því ef nökkur kynni hon- 
um þat at segja, at sú trúa væri betri ok fegri, 
þá skyldi hann því trúa, ef hann sigraði Þor- 
björn. Ok eftir þat lagði hann sem harðast at 
skerinu. Ok er Þorbjörn ætlaði at kasta stein- 
inum, skruppu honum fætrnir ok varð honum 
hált á grjótinu, svá at hann fell á bak aftr, 
enn steinninn fellr ofan á bringspalir honum, 
ok verðr honum ósvipt við; ok í því kom Há- 
varðr í skerit, ok lagði hann þegar í gegnum 
með sverðinu Gunnloga. Hallgrímr var þá upp 
kominn í skerit. Hávarðr hjó þá um þvert and- 
litit ok klauf tennr ok jaxla, ok þar niðr í gegn- 
um. Hallgrímr spurði, hví hann gerði svá við 
dauðan mann. Hávarðr svaraði: „Þat var mér 
þá í hug, er Þorbjörn rak knýtilskautann á nas- 
ir mér; hrundu þar ór tenn ok jaxlar, er hann 
hafði höggvit ór Óláfi syni mínum með énu 
sama sverði“. Síðan lögðust þeir til lands. 

Þótti mönnum síðan, þeim sem um töluðu, Há- 
varði hraustlega farit hafa, er hann lagðist út 
á fjörðinn, enn vissi eigi til at skerit væri út 
undan; var þat þó all-langt sund. Ok er þeir 
kómu upp at mölinni, hljóp maðr mót þeim með 
reidda öxi; sá var í blám stakki ok gyrðr Í 
brækr. Þeir snúa í mót honum; ok er þeir 
fundust, kenna þeir þar Torfa Valbrandsson, 
ok fögnuðu þeir honum vel. Spurði "Torfi, 


hvárt Þorbjörn væri dauðr. . Hávarðr kvað vísu: 
(6) Mótreyni klaufk mána 
malma brags í jagsla; 
segg létk alms í augum 
eitrdögg staðar leita; 
sákatk hitt at hrykki 
hringmerkör fetilstingi, 
þás gunnloga grenni 
gallharðan sák falla. 
Hávarðr spurði, hvat þeir hefði at gert. Torfi 
sagði, at Sturla væri fallinn ok húskarlarnir, — 
„enda er Ánn dauðr“. Hávarðr kvað vísu: 
(7) Vér höfum felda fjóra, 
feng telk í því drengjum, 
brátt, þeims blóðgan létu 
Bjargeyjar son deyja; 
enn af órum mönnum 
einn, hversollins gera 
Ánn vas hæfðr með hlunni, 
Hallgrímr kveðr nú fallinn. 


Þeir gengu þá upp at naustinu,; váru þeir þar 
fyrir félagar, ok fögnuðu þeim vel. Þá spyrr 
Eyjólfr Valbrandsson, hvárt eigi skyldi drepa 

þrælana. Hávarðr kvað eigi at hefndara Óláfs 
sonar sins, þó at þeir dræpi þrælana, — „veri þeir 
hér í nátt, ok geymi svá at engir steli af rek- 
unum“. Þá spurði Hallgrímr, hvat þeir skyldi 
þá at hafast. Hávarðr svaraði: „Vér skulum 
taka skútuna, ok alt þat oss þykir slægr til, ok 
halda undir Mánaberg ok finna Ljót kappann; 
væri heldr hefnd í slíkum manni, sem hann er, 
ef svá vildi verða. Þeir taka nú skútuna ok 
marga gripi, þá er þeir frændr höfðu átt, ok 
róa út eftir firði ok framan at Mánabergi. Þá 
mælti Hávarðr: „Nú munum vér verða með ráð- 
um at at fara; er Ljótr varr um sik; á hann 
jafnan sökótt Hann lætr vaka yfir sér hverja 
nátt; hann liggr í lokrekkju læstri hverja nátt, 
jarðhús er í hvílugólfinu, ok er annarr jarðhúss- 
munninn á baki húsunum; hefir hann ok mart 
manna með sér“. Þá mælti Torfi Valbrandsson: 
„Þat er mitt ráð, at vér berim eld at bænum, 
ok brennum inni hvert mannsbarn“. Hávarðr 
sagði, at eigi skyldi svá vera, — „skulu þit 
Hallgrímr frændi vera uppi á húsunum ok gæta 
þess jarðhússmunnans, er út má ganga, trúi ek 
ykkr bezt til; hér eru ok tvennar dyrr framan á 
bænum; á skálanum eru ok tvennar dyrr; nú 
skulu vit Eyjólfr ganga inn aðrar, enn þeir bræðr 
Oddr ok Þórir aðrar ok svá í skálann, enn þú 
Þórhallr skalt gæta hér skútunnar ok verja með 
karlmensku, þó at þess þurfi með“. Ok erhann 

hefir til skipat, svá sem hann vill, þá ganga 
þeir héim at bænum. Útibúr mikit stóð í túni, 
ok maðr einn sat undir veggnum með vápnum. 
Ok er þeir koma mjök svá at upp, sér hann 
ménnina ok sprettr upp ok hleypr ok ætlar at 
gera vart við komu þeira. Hallgrímr gekk 
fyrstr þeira félaga; hann skaut spjóti eftir hon- 
um, ok rak í gegnum hann við vegginn. Dó 
hann þegar þar á spjótinu. Eftir þat gengu 
þeir þangat sem ætlat var; þeir Torfi ok Hall- 
grímr þangat sem útganga var á bænum. 

12. Svá: er sagt, at Hávarðr snarar inn í 
skálann; brann þar ljós hit efra, enn dimt hit 
neðra; hann gekk þar at hvílugólfinu. Bar þá 
svá til, at húsfreyja var eigi í sæng komin; 
var hon í stofu ok konur hjá henni; var þá 
eigi læst hvílugólfit. Hávarðr slær flötu sverð- 
inu á hurðina. Ljótr vaknaði við ok spurði, 
hverr harkaðist. Hávarðr karl segir til sín. 
Ljótr mælti þá: „Hví ertu hér, Hávarðr karl? 
Var oss sagt í fyrra dag, at þú værir at dauða 
kominn“. Hávarðr svaraði: „Annars dauða 
máttu fyrr spyrja; kann ek at segja þér víg 
bræðra þinna, Þorbjarnar ok Sturlu“. Ok er 
hann heyrir þetta, hljóp hann upp í rúminu ok 
grípr ofan sverð, er hekk yfir honum. Ljótr 
bað menn upp standa Í skálanum ok taka til 
vápna. Hávarðr hljóp þá upp í hvilugólfit ok 

hjó til Ljóts á öxlina vinstri, enn Ljótr brást 

við hart, ok berr sverðit út af öxlinni ok flusti 
ofan handlegginn ok af höndina í ölnbogabót. 
Ljótr hljóp fram ór rúminu með brugðit sverðit, 
ok ætlaði at höggva til Hávarðs. Þá var Ey- 
jólfr upp kominn, ok hjó á öxlina hægri ok af 
höndina, ok feldu þeir þar Ljót. Þá var yss 
mikill í skálanum. Vildu húskarlar Ljóts þá 
upp standa ok taka til vápna. Váru Þorbrands 
synir þá inn komnir. Fengu menn þá einstaka 
slög ok skeinur. Þá mælti Hávarðr, bað 
menn vera sem kyrrasta, ok sýna ekki ilt af 
sér, — „ella drepum vér hvert mannsbarn á fætr 
öðru“. Þykkir þeim þá betr at liggja sem kyrr- 
astir. Var Ljótr fám harmdauði, þó at þeir 
hefði verit með honum. Eftir þat snúa þeir 
út; vildi Hávarðr þar eigi at gera fleira. Þá 
kómu þeir á móti þeim Torfi ok Hallgrímr; 
höfðu þeir þá ætlat til inngöngu, ok spurðu, hvat 
at hefði gerzt. Hávarðr kvað þá vísu: 


(8) Brátt gekk sonr, þás sótti 
sunnu bekks at runni, 
Knöttr sák hvar brá bitrum 
blóðísi, Geirdísar; 
enn réð Eyjólfr minnask 
eggleiks við kyn seggja 
geymibaldri at gjalda 
gunnbliks fára kunnum. 


Síðan gengu þeir ofan til skútunnar, ok heils- 
aði Þórhallr þeim vel. Þá spurði Torfi Val- 
brandsson, hvat nú skyldi at hafast. „Nú skal 

leita til trausts nökkurs; þó at eigi verði hefnd- 
in jafnmikil sem ek vilda, þá munum vér þó 
eigi einhlítir til at halda oss eftir þessi verk; 
eru enn margir frændr Þorbjarnar þeir er mik- 
ils eru verðir; þykkir mér líkast at leita til Stein- 
þórs á Eyri; hefir hann helzt haft tilmæli við 
mik, ef ek þyrfta nökkurs við“. Allir þeir báðu 
hann fyrir sjá, ok sögðust þat vilja gera sem 
hann vildi, ok eigi fyrr við skiljast, enn hann 
sæi ráð fyrir. Eftir þat halda þeir út á fjörð- 
inn. Tóku þeir at spenna árarnar, enn Há- 
varðr settist við stjórn. Þá mælti Hallgrímr, 
ok bað Hávarð kveða vísu nökkura. Hávárðr 
kvað þá vísu: 
(9) Heldr höfum heiftir goldit, 

Hallgrímr, saman allir 

— vígs iðrumst þess þeygi — 

Þjóðreks sonum stórar. 

Urðu æski-Nirðir 

oddregns of sök vegnir, 

— örþjóða veitk eyða 

ímgjarna, — Þorbjarnar. 

18. Nú er ekki at segja frá þeira ferð fyrr 
enn þeir koma á Eyri, var þat þann tíma dags, 
er Steinþórr sat at borðum með menn sína. 
Þeir ganga í stofuna fjórir saman með vápn- 
um; gekk Hávarðr fyrir Steinþór, ok kvaddi 
hann. Steinþórr tók kveðju hans ok spurði, 
hverr hann væri. Hann kvaðst Hávarðr heita. 
„Vartu í búð várri í fyrra sumar?“ Hann kvað 

svá verit hafa. Steinþórr mælti: „Hafi þér 
sét ólíkara mann, piltar, sjálfum sér, er hann er 
nú, eða þá var hann; sýndist mér sem hann 
gæti varla gengit staflauss á milli búða, ok oss 
þótti líklegr til kararmanns, með því at honum 
skapraunaði mjök; enn nú sýnist mér maðrinn 
hinn gervilegasti undir vápnum; eða segi þér 
nökkut tíðenda“? Hávarðr svaraði: „Vér seg- 
jum víg Þorbjarnar Þjóðrekssonar ok bræðra 
hans Ljóts ok Sturlu Þjóðrekssona, Brands hins 
sterka ok þeira sjau saman“. Steinþórr svaraði: 
„Petta eru mikil tíðendi, eða hverir hafa þetta 
gert, er drepit hafa niðr kappa hina mestu ok 
stóreflismenn“? Hávarðr mælti ok segir, at 
þeir frændr hafi þat gert. Steinþórr mælti ok 
spurði, hvert Hávarðr ætlaði at leita trausts 
eftir slíkt stórvirki. Hávarðr svaraði: „Þat 
hefi ek ætlat, sem nú er orðit, at leita til þín; 
þótti mér þú þat mæla í fyrra sumar á þingi, 
ef ek þyrfta lítillar liðveizlu, at ek munda eigi 
síðr koma til þín, enn til annarra höfðingja“. 
Steinþórr svaraði: „Eigi veit ek nær þú þykk- 
ist mikillar þurfa, ef nú þarftu lítillar; enn þat 
máttu hugsa, at eigi munda ek þá góðr við- 
takna, ef nökkurs þyrfti við, er nú læt ek seint 
við; skal ok eigi svá vera, vil ek bjóða þér, 
Hávarðr, hér at sitja með félögum þínum þar 
til er þessi mál koma til vegar; vil ek ok því 
heita, at rétta yður mál, því mér lízt svá á 

yður, at sá mun betr hafa, er við yðr tekr, ok 
er eigi víst at jafnröskva menn fái sem þér 
eruð; hefir þetta meir gengit eftir málefnum, 
enn líkindum“. Hávarðr kvað þá vísu: 
(10) Nús jafnöndum efni 

angrsólar fram ganga 

várar elds þeims vilja 

vígstemjendr fremja; 

vera kveða högg enn höggvit 

hjöra saklausra Börva, 

Ísfirðinga orðit 

eirlaust, farit trausti. 
Þeir þökkuðu Steinþóri mikilmannlegt boð. Hann 
bað taka við klæðum þeira 'ok vápnum ok fá 
þeim þur klæði. Ok er Hávarðr tók af sér 
hjálminn ok steypir af sér brynjunni, þá kvað 
hann: 

(11) Hlógu hirðidraugar 

hvinnis um sök minni 

sónar, þás syni mínum 

svells, nam ísarn bella: 

nú tér, síz vegnir váru 

viðmiðjungar Þriðja, 

börgs í hverju bjargi 

blóta annan veg þjóta. 
Steinþórr bað Hávarð at ganga til bekkjar ok 
sitja gegnt sér, ok skipa þar félögum sínum hjá 
sér. Hávarðr gerði ok svá; skipar Hallgrími 
frænda sínum innar frá sér, enn innar frá hon- 
um sitja þeir Þórir ok Oddr Þorbrandssynir, 
enn utar frá Hávarði sátu þeir Torfi ok Eyjólfr 

Valbrandssynir, þá Þórhallr, þá heimamenn þeir 
sem áðr sátu. Ok er þeir setjast niðr, kvað 
Hávarðr vísu: 
(12) Hallgrímr skulum heiman, 

hlít es vættugi níta, 

uggi ek ógnir seggja, 

oddhríð, ór stað bíða: 

enn víg þau es vér vágum, 

vilda ek aldrigi gjalda 

geira gæti-áru, . 

gjörvall í strá falli. 
Þá mælti Steinþórr: „Auðheyrt er þat nú, Há- 
varðr, at þér gengr nú flest eftir vilja, enda 
væri þá svá ok, ef ekki eftirmál mundi verða 
eftir jafnhrausta menn ok ríka, sem þeir váru 
allir frændr, ok svá miklir menn, sem enn eru 
til eftirmálsins“. Hávarðr kveðst aldri hugsa 
um eftirmál; kvað lokit því heðan af, at hann 
mundi hafa nökkura sorg eða angr í sínu hjarta, 
ok þykkja eigi þann veg vel, sem af reiddi 
hans mál. Var hann ok svá kátr ok glaðr við 
hvert mannsbarn sem ungr væri. Spyrjast nú 
þessi tíðendi víða, ok þótti með mestum ólík- 
endum verða. Sátu þeir nú á Eyri með Stein- 
þóri bónda. Skorti þar eigi fjölmenni mikit ok 
hinn mesta fagnað; þar var eigi færa enn sex 
tigir vigra manna. Hverfum nú frá er þeir sitja 
á Eyri með Steinþóri bónda í góðum fagnaði ok 
með miklum kostnaði. 

14. Ljótr hét maðr; hann bjó á Rauðasandi, 

hann var kallaðr hólmgöngu-Ljótr. Var hann 
bæði mikill ok sterkr ok hinn mesti hólmgöngu- 
maðr. Systur hans hafði átta Þorbjörn Þjóð- 
reksson. Er svá sagt, at Ljótr var hinn mesti 
ójafnaðarmaðr, ok hafði öxi í höfði hverjum 
manni, er eigi vildi laust láta fyrir honum þat 
er hann vildi, ok báru engir menn frjálst höfuð 
fyrir honum þar um Rauðasand ok víðar ann- 
arsstaðar. Þorbjörn hét maðr; hann bjó þar sem 
heitir á Eyri; hann var auðigr maðr at fé, ok 
kominn mjök á hinn efra aldr, ok eigi mikil- 
menni at skapi. Hann átti tvá sonu; hét ann- 
arr Grímr, enn annarr Þorsteinn. Svá er sagt, 
at þeir Ljótr ok Þorbjörn áttu eitt veitiengi 
báðir saman; var þat hit mesta gersimi. Var 
svá skilit, at sitt sumar skyldu hafa hvárir, enn 
sá lækr fell fyrir neðan bæ Ljóts, er hljóp á 
engit á várit. Váru þar í stíflur ok vel um 
búit. Fór svá jafnan, þá er Þorbjörn átti at 
hafa engit, at hann náði aldri læknum, ok fór 
svá, at Ljótr lét næsta þau orð um fara, at Þor- 
björn ætti eigi engit, ok skyldi hann eigi þora 
at eigna sér. Ok er Þorbjörn heyrði þetta, 
þykkist hann vita, at Ljótr mun þat efna, sem 
hann hefir heitit. Var skamt milli bæja þeira. 
Ok einn .dag fundust þeir; spurði Þorbjörn, 
hvárt Ljótr ætlaði at taka af honum engit. 
Ljótr svaraði, ok bað hann ekki orð til leggja, — 
„skal þér eigi duga heldr enn öðrum at kvarta 

um þat, er ek vil vera láta; ger annat hvárt, 
at þú lát þér vel líka þat er ek vil gera, ellig- 
ar rek ek þik brott af eignum þínum; skaltu 
hvárki hafa engit né annat“. Ok er Þorbjörn 
vissi ójafnað Ljóts, enn hann hafði of fjár, þá 
kaupir hann engit eftir því sem Ljótr kvað á, 
ok gaf fyrir sextigu hundruð þegar í stað, ok 
skilja at því. Ok er sveinarnir spyrja þetta, 
verða þéir stórilla við ok kalla þetta hið mesta 
arfrán, at kaupa þat, er hann átti áðr. Spyrst 
þetta nú víða. Þeir bræðr gættu fjár föður 
síns; var Þorsteinn tólf vetra, enn Grímr tíu. 
Þat var einn dag á öndverðum vetri, at þeir 
bræðr gengu til fjárhúsa; hafði veðr komit mik- 
it, ok ætluðu at vita, hvárt heim væri kominn 
allr fénaðrinn. Þat bar saman, at Ljótr hafði 
gengit um morguninn til reka sinna. Hann 
var umsvifsmaðr mikill um bú sitt. Þat var 
í þann tíma, er sveinarnir váru komnir at fjár- 
húsum, þá sjá þeir, at Ljótr gengr neðan frá 
sjónum. Þá mælti Grímr við Þorstein bróður 
sinn: „Sér þú hólmgöngu-Ljót, þar sem hann 
gengr neðan frá sjónum“? „Hví mun ek eigi 
sjá hann“? segir Grímr. Þá mælti Þorsteinn: 
„Mikinn ójöfnuð gerir Ljótr þessi oss ok öðr- 
um mönnum, ok er mér þat í skapi at hefna, 
ef ek gæti“. Grímr mælti: „Þetta er óvitr- 
lega mælt, at þú mundir sýna nökkura óvísu 
af þér við slíkan kappa sem Ljótr er, ok gild- 

ari enn fjórir eða fimm menn aðrir, þó at mjök 
sé vaxnir, ok er hann eigi barna færi“. Þor- 
steinn svaraði: „Eigi gerir at letja mik; skal 
ek til ráða alt at einu, enn þú munt líkjast 
föður þínum ok vilja vera ræningi Ljóts sem 
margir aðrir“. Grímr svaraði: „Með því þér er 
þetta í hug, frændi, þá mun þér verða of lítit. 
gagn at mér, enn slíkt sem er, þá mun ek veita 
þér eftir megni“. „Þá ferr þér vei“, segir Þor- 
steinn, „ok má vera at gangi eftir málaefnum“. 
Þeir höfðu handöxar í hendi, ok váru þær litl- 
„ar ok bitrlegar. Standa þeir nú ok bíða til 
þess er Ljót berr at húsinu. Hann snarast 
fram hjá þeim; hafði Ljótr bolöxi í hendi. Hann 
gengr leið sína ok lætr sem hann sjái eigi svein- 
ana. Ok er hann berr fram hjá þeim, þá höggr 
Þorsteinn á öxlina á Ljóti; öxin beit eigi, enn 
þó varð höggit svá mikit, at höndin gekk ór 
axlarliðnum. Enn er Ljótr sá, at sveinarnir 
vildu glettast við hann, snarast hann við ok 
hóf upp öxina ok ætlaði að slá Þorstein með 
öxinni; ok í því er hann reiðir upp öxina, 
hleypr Grímr at, ok höggr af Ljóti höndina 
fyrir ofan úlflið; fellir þá niðr höndin með öx- 
inni. Láta þeir þá skamt höggva í milli, ok er 
eigi sagt líklegra enn svá, at þeir fella þar 
hólmgöngu-Ljót, enn verða eigi sárir; grafa þeir 
hann niðr í fönnina ok gengu þar frá. Ok er 
þeir koma heim, var faðir þeira í durum úti ok 

spurði, hví þeim hefði svá seint orðit, eða hví 
blóðug væri klæði þeira. Þeir segja vig Ljóts- 
Hann spyrr, hvárt þeir hefði drepit hann. Þeir 
segja at svá var. Þá mælti hann: „Verðit í 
brott, vándir óhappamenn; hafi þit unnit hit 
mesta óhappaverk, ok drepit hinn mesta höfð- 
ingja ok várn formann. Munu þit þat hafa at 
gert, at ek mun gerr af eignum mínum, ok öllu 
því er ek á, enn þit munut drepnir, ok er þat 
allvel“. Þorbjörn hljóp þá brott ok út frá bæn- 
um. Grímr mælti: „Fáumst vit aldri við 
skrattakarl þenna, er svá lætr leiðinlega, ok er 
þetta eigi meðalvesalingr, hversu sér lætr“. 
Þorsteinn svaraði: „Finnum vér hann, því at 
þat grunar mik, at hann sé eigi jafnreiðr sem 
hann lætr til reiðulega“. Eftir þat ganga þeir 
at honum. Þorbjörn mælti glaðlega við þá ok 
bað þá bíða sín þar. Hann gekk þá heim, ok 
var litla stund á brott; hann kom aftr með hesta 
tvá vel búna. Þá mælti Þorbjörn, at þeir skyldi 
stíga á bak, — „vil ek senda ykkr á Eyri til 
Steinþórs vinar míns; biðit hann taka við ykkr; 
er hér gullhringr, mikil gersemi, er þit skulut 
gefa honum; hefir hann oft til mælt, ok fengit 
aldri, enn nú skal lausan láta fyrir ykkra nauð- 
syn“. Eftir þat minnist karl við sonu sína, ok 
bað þá vel fara ok heila hittast. Er nú eigi 
sagt frá þeira ferð, fyrr enn þeir koma á Eyri; 
var þat snemma dags. Ganga þeir til stofunn- 

„ar, ok var hon altjölduð ok skipuð á báða 
bekki, skorti þar eigi glaum né gleði. Þeir 
ganga fyrir Steinþór ok kveðja hann vel. Hann 
tók vel kveðju þeira. Hann spurði, hverir þeir 
væri. Þeir sögðu nöfn sín ok föður síns. Þá 
mælti Þorsteinn: „Hér er hringr, er faðir minn 
sendi þér, ok með kveðju sína ok bað þess, at 
þú veitir okkr vetrvist í vetr, eða lengr þó at 
vit þyrftim“. Steinþórr tók við hringnum ok 
mælti: „Segi þit nökkur tíðendi“? Þeir segja 
þá víg Ljóts ok svá þat, at þeir hefði drepit 
hann. Steinþórr svaraði: „Þetta er enn orðit 
undarlega, at tvau ungmenni hafa orðit at skaða 
þvílíkum kappa sem Ljótr var; eða hvat var til 
saka“? Þeir sögðu slíkt sem þeim þótti vera. 
Steinþórr mælti: „Þat er ráð mitt, at þit gang- 
ið yfir fyrir hann Hávarð hærukarlinn, er sitr 
gegnt mér; spyrið hann eftir, hvárt hann vill 
taka við ykkr eða eigi í sveit með sér“. Þeir 
gera nú svá; ganga fyrir Hávarð. Hann fagn- 
ar þeim vel ok spurði tíðenda, ok lét sem hann 
hefði ekki heyrt, enn þeir sögðu honum frá sem 
innilegast. Ok er lokit var ræðu þeira, sprettr 
Hávarðr upp í móti þeim ok kvað vísu: 
(13) Þökk eigu vér víga, 

váruð hollir mér, þollum, 

ann ók æskirunnum 

ógólegum, sólar: 

þann vissak mér manna 

mest alls at hlít fallinn, 

orðin spyri fárleg fyrðar 
flest andskotum vestan. 

Hávarðr skipar þeim bræðrum utar frá sér. 
Sátu þeir þar glaðir ok kátir. Spyrjast nú þessi 
tíðendi um allan Rauðasand ok víða annarsstað- 
ar. Finst Ljótr þar dauðr undir veggnum. Var 
þá farit til Þorbjarnar, ok hann at spurðr. 
Þrætti Þorbjörn eigi, at synir hans hefði drepit 
hann. Ok með því at Ljótr var óvinsæll um 
Rauðasand, ok Þorbjörn kvaðst hafa illa við 
orðit ok rekit þá á brott, ok þat bera heima- 
menn með honum, þá verðr þar eigi eftirmál 
at sinni. Sezt Þorbjörn um kyrt í búi sínu. 

15. Nú er þar til at taka, at þeir sitja á 
Eyri allir saman vel haldnir. Verðr Steinþóri 
kostnaðarsamt, svá mart fjölmenni sem hann 
hafði, ok þurfti stóran kostnað til at leggja, 
svá mikla rausn sem hann helt. Atli hét maðr, 
er bjó í Otradal, ok átti systur Steinþórs á 
Eyri, er Þórdís hét. Atli var manna minstr 
ok Vesallegstr, ok svá er sagt, at þar eftir væri 
skaplyndi hans, at hann væri hinn mesti vesal- 
ingr, ok var þó stórra manna, ok svá auðigr, 
at hann vissi varla aura sinna tal; hafði Þór- 
dís verit gift Atla til fjár. Svá er sagt, at 
bærinn í Otradal væri mjök af almannaveg; 
þat var út öðrum megin fjarðarins gegnt Eyri. 
Atli tímdi eigi at halda vinnumenn; vann hann 
bæði nátt ok dag slíkt er hann mátti. Hann 

var ok svá einþykkr, at hann vildi ekki eiga 
við aðra menn, hvárki gott né ilt. Hann var 
hinn mesti búmaðr; hann átti útibúr mikit; váru 
þar í alls konar gæði; þar váru inni hlaðar 
stórir ok alls konar slátr, skreið ok ostar ok 
alt þat er hafa þurfti. Atli hafði þar gert sæng 
sína, ok lágu þau þar hverja nátt. Svá er sagt, 
at einn morgin var Steinþórr snemma á fótum; 
hann gekk at sæng Hávarðar ok tók á fótum 
hans ok bað hann upp standa. Hávarðr spratt 
upp skjótt ok fram á gólfit. Ok er hann stóð 
upp, þá stóð upp hverr. at öðrum þeira félaga, 
því at þat var vandi þeira, at allir gengu hvert 
er einn þurfti at fara: Ok er þeir váru allir 
búnir, gengu þeir út í túnit. Steinþórr var þar 
fyrir með nökkura menn. Þá mælti Hávarðr: 
„Búnir erum vér, bóndi, at fara hvert er þér 
vilið láta fara; viljum vér gjarna þér fylgja 
hvárt sem er riflegt eða óríflegt, enn þat er eft- 
ir metnaðar mins, at ek vil eigi vera í þeiri 
ferð, er ek veit eigi, hvert ek skal fara“. Stein- 
þórr mælti: „Ek ætla at fara til Atla mágs 
míns, ok vil ek, at þér veitið mér brautargengi“. 
Þeir gengu ofan til sjóvar; var þar skúta, sú 
er þeir höfðu tekit af Þorbirni. Þeir hrundu 
fram skútunni ok tóku til ára, ok reru yfir á 
fjörðinn. Þótti Steinþóri þeir félagar til alls harð- 
fengilega taka. Þenna morgin stóð Atli bóndi 
snimma upp ok gekk af sæng sinni. hi var 

svá búinn, at hann var í hvítum stakki, stutt- 
um ok þröngum; var maðrinn eigi skjótlegr á 
fæti; var hann bæði vesalmannlegr ok ljótr at 
sjá, sköllóttr ok inneygr. Hann gekk út ok sá 
til veðrs. Veðr var kalt ok frost mikit. Hann 
sá at skip fór handan yfir fjörðinn, ok komit 
mjök at landi, ok kendi þar Steinþór bónda 
mág sinn, ok varð éigi gott við. Garðr stóð í 
túninu ok meir út á völlinn; stóð þar í hey- 
kleggi, ok dregit af öllum megin. Þat var 
bragð Atla, at hann hljóp í garðinn ok velti 
kleggjanum ofan á sik, ok lá Atli þar undir. 
Nú er at segja Trá Steinþóri ok þeim öllum 
saman, at þeir koma at landi ok ganga upp til 
bæjar, ok er þeir koma í útibúrit, þá spratt 
Þórdís upp ok fagnaði vel bróður sínum ok öll- 
um þeim, ok kvað hann sjaldsénan þar. Stein- 
þórr spyrr, hvar Atli mágr hans var. Hon 
kvað hann fyrir litlu út genginn. Stéinþórr 
bað þá leita hans. Þeir leituðu hans um bæ- 
inn, ok fundu eigi, ok segja síðan Steinþóri. 
Þá mælti Þórdís: „Hvat viltu frændi til vár“? 
Hann svarar: „Þat hafða ek ætlat, at Atli 
skyldi hafa gefit mér eða selt mér föng nökkur“. 
Hon svaraði: „Eigi þykkist ek síðr ráða eiga, 
enn Atli; vil ek at þú hafir slíkt er þú vilt“. 
Hann kvaðst þat gjarna vilja. Ryðja þeir búr- 
it, ok bera ofan á skútuna til þess at hon var 
hlaðin, váru þat alls konar föng. Þá mælti 

Steinþórr: „Nú skulu þér fara heim á skút- 
unni, enn ek skal hér eftir vera hjá systur 
minni; er mér forvitni á at vita, hversú Atli 
mágr minn lætr sér þá er hann kemr aftr“. Hon 
svaraði: „„Þarfleysu eina ætla ek þetta vera, 
frændi minn“, sagði Þórdís; „mun þér eigi 
þykkja gaman í at heyra tilhans, enn þó skalku 
ráða; eða því skaltu heita mér, at vera eigi 
verri vin Atla enn áðr, hvat sem hann mælir 
eða gerir“. Steinþórr játaði þessu. Hon lét 
hann vera undir fortjaldi nökkuru þar sem eng- 
inn mátti sjá hann; enn þeir halda heim aftr 
á skútunni. Þeir höfðu hvast mjök á fjörð- 
inn, ok fengu mjök innanvátt áðr þeir kómu at 
landi. | 

16. Nú er þar til at taka, at Atli liggr und- 
ir kleggjanum, ok er hann sér, at þeir eru und- 
an landi, skríðr hann undan kleggjanum, ok er 
hann svá stirðr, at hann má varla upp standa; 
dragnar síðan heim at búrinu; glamrar í honum 
hver tönn ok gnötrar. Hann rekr upp sjónirn- 
ar, ok sér at rutt er búrit. Hann mælti þá: 
„Hvaða ránsmenn hafa hér komit“? Þórdís 
svaraði: „Engir hafa hér rænt, enn þó kom 
hér Steinþórr bróðir minn með menn sína, ok 
gaf ek honum þat er þú kallar rænt“. Atli 
svaraði: „Þess mun ek mest iðrast, er ek hefi 
þik fengit, ok er ek vesall eigu; veit ek eigi 
hverr verri maðr er, enn Steinþórr bróðir þinn, 

eða hverir meiri ránsmenn eru, enn þeir sem 
með honum eru, enn tekit nú frá mér ok stolit 
ok rænt hér öllu, svá at vit munum brátt á 
húsgang“. Þá mælti Þórdís: „Aldri mun okkr 
fé skorta; ok far í sæng þína, ok lát mik verma 
þik nökkut, þykkir mér sem þú sért stórlega 
kalinn“. Ok þat verðr, at hann hokrar undir 
klæðin hjá henni. Þykkir Steinþóri mágr sinn 
all-lítilfjörlegr vera; hefir ekki á fótum, enn 
steypt stakki á höfuð sér, ok tók hvergi ofan. 
Atli smýgr þá undir klæðin hjá henni ok er mál- 
óði; ámælir jafnan Steinþóri ok kallar ráns- 
mann. Eftir þat þagnar hann nökkura stund. 
Ok er honum hitnar, þá mælti hann: „Þat er 
þó at segja, at mikla gersimi á ek þar sem þú 
ert; er þat ok satt at segja, at slíkr rausnar- 
maðr mun eigi finnast sem Steinþórr mágr minn 
er; er þat ok vel sem hann hefir haft; er þat 
sem ek varðveitti“. Gengr þetta nú lengi, at 
hann lofar Steinþór. Steinþórr gengr þá fram 
at sænginni, ok er Atli sér hann, stendr hann 
upp ok fagnar honum. Þá mælti Steinþórr: 
„Hvárt þykkir þér, Atli mágr, ruzt hafa búrit“ ? 
Atli svarar: „Þat er nú sannast, at mér þykk- 
ir þat alt bezt komit, er þú hefir; vil ek ok 
þat bjóða þér, at þú hafir þat alt af mínu gózi, 
sem þú vilt, því at ekki skortir til; hefir þú 
hit höfðinglegasta ráð upp tekit; tekit við þeim 
mönnum, er rekit hafa harma sinna; muntu þá 

ætla út at leysa stórmannlega“. Þá mælti Stein- 
þórr: „Þess vil ek biðja þik, Atli mágr, at þú 
gerir þik eigi jafnvesalan sem þú hefir gert þik 
áðr; tak þik upp vel ok haf vinnumenn fyrir 
þik ok ver siðblandinn við aðra menn; veit ek 
at þú ert eigi lítilmenni, þó at þú gerir þik 
svá fyrir skaplyndar sakir“. Atli hét nú þessu. 
Ferr Steinþórr heim um daginn. Skilja þeir 
mágar með mikilli blíðu, ok kemr svá heim á 
Eyri, ok þykkist vel farit hafa. Sitja bú heima, 
ok leið á vetrinn. Váru þar skinnleikar knáir 
ok knattleikar. 

14. Svartr hét maðr; hann var þræll þar á 
Eyri, mikill ok sterkr, svá hann hafði fjogurra 
manna megin; var hann þarfr búi; vann hann 
mikit. Þat var einn dag, at Steinþórr lét kalla 
til sín þrælinn, ok mælti við hann: „Þeir vilja, 
at þú værir í leik með oss í dag, því at oss 
vantar einn mann“. Svartr svaraði: „Eigi þarf 
at biðja mik til þess, því at ek á mart at vinna; 
get ek ok, at kappar þínir vili eigi vinna fyrir 
mik; enn þó skal ek þetta veita þér ef þú vilt“. 
Svá er frá sagt, at Hallgrímr skyldi í mót 
Svarti; er þar ok bezt frá at segja, at í hvert 
sinn, er þeir takast á, þá fellr Svartr, ok eftir 
hvert fall þá fara af honum skórnir, ok tefst 
hann þar af löngum at binda á sik skóna. Ferr 
svá lengi dags, ok gerðu menn hér at mikit óp 
ok hlátr, enn Hávarðr kvað vísu: 

(14) Varð-at viggja Njörðum, 

Valbrands sonum, handan, 

þess mun minnst um, Þvinnils, 

þvengr vanbundinn, lengi: 

þás skerfoldar, skyldi, 

skjalda hlums, á sumri 

garðr svall Qylfa jarðar, 

Gefn, míns sonar hefna. 
Leikrinn var hinn bezti. Var Hallgrímr þá 
átján vetra gamall, ok þótti líklegr til afreks- 
manns þá er væri fullþroskaðr. Svá er sagt, 
at af leið vetrinn ok varð ekki til tíðenda, ok 
alt þar til er þeir bjoggust til þings. Steinþórr 
lézt eigi vita, hvert ráð hann skyldi sjá fyrir 
þeim félögum; vildi hann eigi hafa þá til þings 
með sér, enn þótti eigi gott at láta þá vera 
heima um þingit; ok fám dögum fyrir þingit 
fundust þeir Atli. Atli spurði, hvat hann mundi 
sjá fyrir vistarmönnum sínum um þingit. Stein- 
þórr kvaðst eigi víst vita, hvar hann mundi 
þeim svá koma, at hann væri óhræddr um þá, — 
„nema þú takir þá“. Atli mælti: „Bindast mun 
ek í at taka við þessum mönnum“. „Þá gerir þú 
vel“, sagði Steinþórr. Atli mælti: „Eftir megni 
mun ek veita þér þat er þú vilt“. Steinþórr 
mælti: „Þar treysti ek þér allvel til“. 

18. Eftir þetta ferr Hávarðr brott með Atla, 
ok hans félagar. Koma þeir í Otradal. Tekr 
hann við Hávarði báðum höndum. Skorti þar 
ekki þat er hafa þurfti, gerði hann þeim hina 

beztu veizlu. Váru þar tíu karlar vígir. Lét 
Atli ryðja búrit ok gerði þar sængr þeira, ok 
festi þar upp vápn þeira, ok var þar búit um 
hit bezta. Enn Steinþórr boðar at sér mönn- 
um; skorti þar eigi vini né frændr; var hann 
ok mægðr við höfðingja. Reið hann á þing við 
þrjú hundruð manna; váru þat alt hans þing- 
menn, vinir, frændr ok mágar. 

19. Þórarinn hét maðr; hann var goðorðs- 
maðr vestr um Dýrafjörð, höfðingi mikill ok 
nökkut við aldr; hann var bróðir þeira Þjóð- 
reks sona; var hann miklu hygnastr ok spak- 
astr. Hann hafði spurt þessi tíðendi, ok víg 
bræðra sinna ok frænda, ok þótti sér nær höggvit 
vera, ok þóttist eigi sitja mega hjá málum þar 
sem mest kom til hans eftirmálit. Ok áðr til 
þings væri riðit, stefnir hann at sér mönnum 
um Dýrafjörð, ok þar sem váru vinir ok frændr. 
Dýri hét maðr, er þar var annarr mestr höfð- 
ingi; hann var vinr mikill Þórarins goða. Þor- 
grímr hét son hans; var hann fullþroska maðr 
þá er þetta var tíðenda. Svá er frá honum 
sagt, at hann var mikill ok sterkr, fjölkunnigr 
ok hinn margvísasti, ok gerði mart með göldr- 
um. Bar Þórarinn þetta mál upp fyrir vini 
sína, ok var þat ráð þeira allra saman at þessu, 
at Þórarinn ok Dýri ríða á þing við tvau hund- 
ruð manna, enn Þorgrímr Dýrason bauzt til at 
drepa Hávarð ok þá alla saman frændr ok fé- 

laga. Kveðst spurt hafa, at Steinþórr á Eyri 
hefði haldit þá um vetrinn, ok heitit at halda 
þeira málum til fullra laga við þá sem eftir- 
málsmenn væri við þá frændr. Kveðst Þor- 
grímr vita, at Steinþórr væri heiman riðinn með 
mikit fjölmenni, enn þeir frændr ok félagar 
væri komnir í Otradal til Atla veslingsins, 
mágs Steinþórs, — „ok mun ekki fyrir verða, at 
drepa hvern á fætr öðrum“. Var þetta ráð tekit, 
at Þorgrímr ríðr heiman við átjánda mann. Er 
ekki sagt frá þeira ferð, fyrr enn þeir koma til 
bæjar Atla í Otradal; var þat einn morgin 
snemma, ok ríða í dalverpi, þat er eigi mátti 
sjá frá bænum. Bað Þorgrímr þá stiga af baki; 
kvað sik svá syfja, at hann mátti engan veg 
upp sitja. Þeir gera nú svá; létu hestana bíta, 
enn Þorgrímr sofnaði ok breiddi feld á höfuð 
sér ok lét illa í svefni. 

20. Nú er þar til máls at taka, hvat þeir 
hafast at heima í Otradal. Þeir sofa í úti- 
búrinu um náttina, sem þeir áttu vanda til. 
Um morgininn vakna þeir við þat, at Atli lét 
illa í svefni, svá at engi þeira mátti fyrir sofa, 
því at hann brauzt um ok blés ok barði bæði 
höndum ok fótum í sænginni, þar til er Torfi 
Valbrandsson hljóp upp ók vakti hann ok sagði, 
at engi mátti sofa fyrir honum ok látum hans. 
Atli sezt upp, ok strauk um skallann. Hávarðr 
spyrr, hvárt nökkut hefði borit fyrir hann. Hann 

kvað heldr þat vera, — „ek þóttumk ganga út ór 
útibúrinu, ok sá ek at vargar runnu sunnan á 
völlinn átján saman, enn fyrir vörgunum rann 
refkeila ein, þat var svá slæglegt kvikindi, at 
slíkt hefi ek aldri sét fyrri; þat var ógurlegt 
mjök ok illilegt; þat skygndist víða ok á öllu 
vildi þat auga hafa, ok öll sýndust mér dýrin 
grimmleg. Enn er þau váru komin heim at 
bænum, þá vakti Torfi mik, ok veit ek víst, at 
þat er manna hugir; skulum vit þegar upp 
standa“. Atli hafnaði eigi vanda sínum; sprettr 
upp, ok steypir á sik stakki sínum, ok svá út 
sem kólfi skyti; enn þeir taka vápn sín ok klæði 
ok búast sem skörulegast. Ok er þeir váru 
mjök búnir, kom Atli inn aftr ok var þá kom- 
inn í sterka brynju ok brugðit sverð í hendi. 
Þá mælti Atli: „Þat er líkast, at þetta fari 
svá sem margr hefir getit til, at Steinþóri mági 
mínum mundi þat eigi vel duga at láta yðr hér 
niðr koma; nú beiðumk ek þess, at þér látit 
mik ráða tilskipun fyrir oss; er fyrst mitt ráð, 
at vér gangim út undir hússvegginn ok látum 
eigi stanga oss inni, get ek ok yðr þat í hug 
at flýja eigi, hvat sem at höndum kemr“. Þeir 
segja svá vera. 

21. Þar er nú tilat taka, at Þorgrímr vakn- 
ar; var honum orðit heitt. Hann mælti þá: 
„Heima hefi ek verit um hríð á bænum, ok er 
svá vilt fyrir mér, at ek veit ekki frá mér, 

enn þó munum vér heim ganga at bænum, 
Ætla ek, at vér skulum brenna þá inni; þykk- 
ir mér þat skjótast mega yfir taka“. Taka þeir 
nú vápn sín ok ganga heim á völlinn. Ok er 
þeir Atli sjá mennina, mælti Atli: „Þat er ætl- 
an mín, át þeir sé hér komnir Dýrfirðingarnir, 
ok sé fyrir þeim Þorgrímr Dýrason, er verstr 
maðr er í öllum Dýrafirði ok fjölkunnugastr. 
Eru þeir hinir mestu vinir Þórarinn, er eftir- 
mál á um bræðr sína. Ætla ek mér, þó at ó- 
líklegt sé, at ganga á móti Þorgrími, enn þér, 
Hávarðr, ætla ek at ganga í móti tveimr, ertu 
reyndr ok kappi mikill; Hallgrími frænda þín- 
um ætla ek tvá þá sem gildastir eru, Valbrands- 
sonum, Torfa ok Eyjólfi ætla ek fjóra, ok þeim. 
Þorbrandssonum, Oddi ok Þóri ætla ek ok fjóra, 
Þorbjarnarsonum, Grími ok Þorsteini, ætla ek 
þrjá, enn þá ætla ek sinn mann hverjum þeira. 
Þórhalli ok hússkarli mínum“. Ok er Atli hafði. 
til skipat sem hann vildi, þá ganga þeir Þor- 
grímr sunnan at húsum. Sjá nú at þar er öðru- 
víss fyrir búit, enn þeir ætluðu; standa þar 
menn með vápnum ok búnir til viðtöku. Þá. 
mælti Þorgrímr. „Hverr veit, nema Atli enn. 
ragi sé brögðóttari, enn vér ætlum, enn þó skul- 
um vér á móti þeim alt at einu“. Hlaupast. 
menn nú at svá sem ætlat var. Þat var hit. 
fyrsta athlaup, at Atli hinn litli hljóp at Þor- 
grími ok hjó til hans tveim höndum með sverð- 

inu, ok beit eigi á. Þeir hjuggust á nökkura 
stund, ok beit eigi á Þorgrím. Þá mælti Atli: 
„Trölli líkr ertu, Þorgrímr, enn eigi manni, er 
þik bita engi járn“. Þorgrímr svaraði: „Hví 
dirfist þú at tala um slíkt, því at ek hjó til 
þín áðan svá sem mér var hægast, ok beit eigi 
á þinn vánda skalla“. Atli sér at eigi muni 
svá búit hlýða; kastar síðan sverðinu, ok hleypr 
undir Þorgrím ok rekr hann niðr við völlinn. - 
Nú er eigi vápnit hjá honum, enn hann veit 
at liðsmunr er mikill; verðr honum þat fyrir, 
at hann greyfist niðr at honum ok bitr sundr í 
honum barkann, dregr hann síðan þangat til 
er sverð hans var ok sníðr af honum höfuðit. 
Eftir þat rekr hann upp skygnurnar ok sér, 
at Hávarðr hefir felt annan þeira, er hann átti 
við. Hleypr Atli þar fyrst at, ok skifta þeir 
eigi lengi höggum við hann áðr hann felir. 
Hallgrímr hafði drepit báða þá, er hann átti 
við, ok svá Torfi, Eyjólfr hafði drepit annan 
þann er hann átti við, Þórir ok Oddr höfðu 
drepit þrjá, enn eftir var einn; Þorsteinn ok 
Grímr höfðu felda tvá, enn einn var eftir, Þór- 
halir hafði drepit þann er hann átti við; hús- 
karl hafði eigi drepit þann er hann átti við. 
Hávarðr bað at hætta skyldi. Þá mælti Þor- 
steinn Þorbjarnarson: „Eigi skal faðir minn 
þat spyrja vestr á Rauðasand, at vit bræðr 
vinnim eigi hlutverkum okkrum sem aðrir menn“. 

Hann hleypr at einum þeira með reidda öxi ok 
rekr í höfuð honum, svá at þegar fekk hann 
bana. Atli spurði, hví hann skyldi eigi alla 
drepa. Hávarðr kvað þat til einkis vera. Atli 
settist niðr ok bað þá leiða fyrir sik. Hann 
rakar af þeim hárit ok gerði þeim koll ok bar 
Í tjöru eftir, síðan tók hann knif sinn ór skeið- 
um ok rak af þeim öllum eyrun ok bað þá 
svá markaða fara á fund Dýra ok Þórarins; 
kvað þá heldr muna mega, at þeir hefði fundit 
Atla hinn litla. Eftir þat fara þeir þaðan þrír, 
enn kómu átján saman allir frækilegir ok vel 
búnir. Hávarðr kvað þá vísu: 
(15) Þat mun vestr ok vestan, 

varð ár roðin sára, 

orð til Ísafjarðar 

oddregns koma þegna: 

at til geira glettu 

gunnæringar færi, 

vægr er vöxtr Í augum 

Valbrandssonum, handan. 
Eftir þat snúa þeir áleiðis ok jarða þá er drepn- 
ir váru, taka síðan á sik náðir ok frelsi slíkt 
er þurfti. 

22. Nú er þar til at taka, er menn kómu til 
þings; var þar fjölmenni mikit. Váru þar höfð- 
ingjar margir ok mikils virðir; þar var Gestr 
Oddleifsson, Steinþórr af Eyri ok þeir Dýri ok 
Þórarinn. Var þá talat um mál þeira öll sam- 
“an; var Steinþórr fyrir hönd Hávarðs. Bauð 

hann sættir fyrir þá ok gérð Gests Oddleifsson- 
ar; kvað honum kunnugast um málit. Ok með 
því at þeir vissu áðr, hversu þeir höfðu undir 
búit, þá gengu þeir at þessu allglaðlega. Þá 
mælti Gestr: „Með því at þat er vili hvárra- 
tveggja, at ek geri hér nökkut at, þá skal eigi 
seint til láta; mun ek þar fyrst til taka, er hit 
fyrra sumar var talat um víg Óláfs Hávarðs- 
sonar, at ek geri þat þrjú manngjöld; skulu þar 
niðr falla víg Sturlu ok Þjóðreks ok Ljóts, er 
mjök váru saklausir drepnir, enn Þorbjörn Þjóð- 
reksson skal hafa fallit ógildr fyrir ójafnað sinn 
ok fyrir marga óheyrilega tiltekt, þá er hann 
hefir haft við Hávarð ok marga aðra, svá þeir 
Vakr ok Skarfr bræðrungar skulu hafa fallit 
óhelgir, enn vig þeira skulu jöfn vera Brands 
hins sterka ok Áns fóstra Hallgríms, gjalda ein 
 manngjöld fyrir fylgdarmann Ljóts at Mána- 
bergi, er þeir Hávarðr höfðu drepit. Svá er um 
víg Ljóts; kann ek eigi fé at gera; er þat öll- 
um auðsætt, ójafnaðr sá, er Ljótr hefir haft við 
Þorbjörn ok alla aðra þá er hann hefir mátt; 
gekk þar eftir málefnum, at tvau börn skyldu 
drepa þvílíkan kappa sem Ljótr var; skal ok 
Þorbjörn hafa engi þat alt frjálslega, er þeir 
áttu báðir saman áðr; enn til huggunar við 
Þórarin, þá skulu þessir menn fara utan: 
Hallgrímr Ásbrandsson, Torfi ok Hyjólfr Val- 
brandssynir, Þórir ok Oddr Þorbrandssynir, 

Þorsteinn ok Grimr Þorbjarnarsynir; með því 
at þú er gamlaðr mjök, þá skulu þeir eigi koma 
út fyrr enn þeir spyrja at þú ert allr; enn Há- 
varðr skal færa bústað sinn, ok vera eigi í þess- 
um landsfjórðungi, ok svá Þórhallr frændi hans. 
Vil ek, at þér sættist heilum sáttum, ok sé þetta 
prettalaust af hvárumtveggjum“. Eftir þat gengr 
Steinþórr at, ok tekr sætt fyrir Hávarð ok alla 
félaga, með því skilorði, sem Gestr hafði fyrir 
sagt. Steinþórr geldr ok hundrað silfrs þat er 
gjalda átti. Gengu þeir Þórarinn ok Dýri at 
öllu drengilega ok létu sér vel líka þat er gert 
var. Ok er þessum málum var lokit, þá kómu 
þar þeir afeyringar á þingit ok segja þessi tíð- 
endi at öllum áheyröndum, sem gerzt höfðu í 
ferð þeira. Þótti öllum þetta mikil tíðendi, ok 
þó farit maklega. ' Þótti mönnum Þorgrímr hafa 
dregizt til fjandskapar við þá, enn vorðin um- 
skifti jafnleg. Þá mælti Gestr: „Þat er þó 
sannast at segja, at þér frændr eruð ólíkir öðr- 
um mönnum at ilsku ok ódrengskap; eða hví 
varð þér þetta fyrir, Þórarinn, at láta sem þú 
skyldir sættast, enn fara með slíka prettvísi? 
Nú með því at ek hefi hér nökkut um talat 
áðr, þat er til vægðar mætti komast þitt mál, 
þá læt ek nú þó standa svá, eftir því sem áðr 
var gert ok talat, enn hins væri þit verðir, 
Þórarinn ok Dýri, at ykkur mál væri mjök 
spjölluð fyrir ykkra undirhyggju, enn þat skal 

þar fyrir koma, at ek skal aldri at ykkar mál- 
um veita. Enn þú, Steinþórr, lát þér þetta vel 
líka, fyrir því, at heðan af skal ek veita þér 
at málum þínum við hvern sem þú átt um; 
hefir þér þetta vel farit ok drengilega“. Stein- 
þórr sagði, at Gestr skyldi þá mestu um ráða, — 
„þykkir mér þeir nú hafa af hinn versta; látit 
menn sína marga ok þar með drengskap sinn“. 

„Eftir þetta slíta þeir þingit. Skilja þeir 
Gestr ok Steinþórr með mikilli vináttu, enn 
þeir Þórarinn ok Dýri undu við stórilla. Ok ér 
Steinþórr kom heim á Eyri, sendir hann eftir 
þeim í Otradal. Ok er þeir finnast, segja hvár- 
ir öðrum sem farit hafði. Þótti þeim allvel farit 
hafa ór því sem ráða var. Þökkuðu þeir Stein- 
þóri fyrir forganginn, sögðu ok at Atli mágr 
hans hefði vel við þá gert, enda hversu hraust- 
lega hann hefði fram gengit, ok sögðu hann 
hinn hraustlegasta dreng. Gerðist þá hin bezta 
vinátta með þeim mágum; var Atli þaðan af 
haldinn hinn bezti drengr, hvar sem hann kom. 

23. Eftir þat ferr Hávarðr ok þeir allir sam- 
an heim til Ísafjarðar; verðr Bjargey honum 
stórlega fegin, ok svá feðr þeira bræðra, ok 
þykkjast nú ungir orðnir í annan tíma. Nú 
tekr Hávarðr þat til ráðs, at hann býr til veizlu 
mikillar; var þar bær mikill ok stórmannlegr; 
skorti þar engan hlut. Býðr hann Steinþóri af 


Eyri ok Atla mági bans, Gesti Oddleifserni ok 
5 

öllum mágum sínum ok frændum. Verðr þar 
fjölmenni mikit, ok hin vænsta veizla. Sitja 
þar viku allir saman glaðir ok kátir. Hávarðr 
var stórauðigr maðr at alls konar fé, ok at 
lyktum veizlunnar gefr Hávarðr Steinþóri þrjá 
tigi geldinga ok fimm yxn, skjöld ok sverð ok 
gullhring, hina beztu gersemi. Gesti Oddleifs- 
syni gaf hann tvá gullhringa ok níu yxn. Atla 
bónda gaf hann ok góðar gjatir, Valbrandsson- 
um ok Þorbrandssonum ok Þorbjarnarsonum gaf 
hann ok öllum hinar beztu gjafir, sumum vápn 
góð ok aðra hluti. Hallgrími frænda sínum gaf 
hann sverðit Gunnloga ok þar með öll hervápn 
harðla góð. Þakkaði þeim öllum góða fylgd ok 
drengilega framgöngu. Öllum gaf hann góðar 
gjafir, þeim sem hann hafði þangat boðit, því 
at hvárki skorti tl gullnésilfr. Ok eftir þessa 
veizlu ríðr Steinþórr heim á Eyri, enn Gestr á 
Barðaströnd, Atli í Ótradal. Skilja nú allir 
með hinum mestu kærleikum. Enn þeir er ut- 
an skyldu, fara vostr í Vaðil, ok þar utan un 
sumarit; gefr þeim vel, koma við Noreg. Réð 
þá Hákon jarl fyrir Noregi. Váru þeir þar uni 
vctriun, enn um Várit íá þeir sér skip. oklegeja 
í hernað ok verða hinir frægustu menn. Hafa 
þeir þá iðju nökkur misseri. Fara þeir nú út 
hingat, ok var Þórarinn þá dauðr. Urðu þeir 
ágætir menn; eru af þeim miklar sögur hér á 

landi ok víðar annarsstaðar. Lýkr hér nú frá 
þeim at segja. 

24. Svá er sagt frá Hávarði, at hann seldi 
eignir sínar, enn þau ráðast norðr til Svarfað- 
arðals, ok upp í dal þann, er Oxadalr heitir, 
ok reisir þar bústað sinn, ok bjuggu þar nökk- 
ura vetr, ok kallaði Hávarðr þenna bæ á Há- 
varðsstöðum. Ok nökkurum vetrum síðar spurði 
Hávarðr þau tíðendi, at Hákon jarl var dauðr, 
enn kominn í land Óláfr konungr Tryggvason, 
ok væri hann orðinn einvaldskonungr yfir Nor- 
egi, ok boðaði aðra trú sanna. Ok er þetta 
spyrr Hávarðr, bregðr hann búinu ok ferr ut- 
an ok Bjargey með honum ok Þórhallr frændi 
hans. Koma þau á fund Óláfs konungs ok tók 
hann vel við þeim. Var Hávarðr þá skírðr ok 
öll þau, ok váru þau þar um vetrinn í góðu 
yfirlæti með Óláfi konungi. Þann sama vetr 
andaðist Bjargey; enn Hávarðr ok frændi hans 
Þórhallr fóru út til Íslands um sumarit. Há- 
varðr hafði út með sér kirkjuvið harðla mikinn. 
Hann setti bústað sinn í neðanverðum Þórhalls- 
dal, ok býr þar eigi lengi áðr hann tekr sótt. 
Kallar þá á Þórhall frænda sinn ok mælti: 
„Svá er mál með vexti, at ek hefi sótt fongit. 
þá er mik mun til bana leiða; vil ek at þú tak- 
ir fé eftir mik; ann ek þér vel at njóta; hetir 
þú mér vel þjónat ok veitt mér góða fyled. 


Skaltu færa bústað þinn í ofanverðum Þórhalls- 
Ð* 

dal, skaltu láta þar kirkju gera, ok vil ek at 
þeiri mik grafa láta“. Ok er hann hefir fyrir 
sagt slíkt er hann vildi, þá deyr hann litlu síð- 
ar. Þórhallr bregðr við skjótt ok færir bústað 
sinn upp í dalinn ok gerir þar reisulegan bæ, 
ok kallar á Þórhallsstöðum. Fær hann kván- 
fang gott, ok hefir mart manna frá honum kom- 
it, ok býr þar til elli. Er ok svá sagt, at þá 
cr kristni kom til Íslands, at Þórhallr lét kirkju 
gera á bæ sínum af þeim við, er Hávarðr flutti 
út hingat. Varð þat hit skrautlegsta hús, ok 
var Hávarðr at þeiri kirkju grafinn, ok þótti 
verit hafa hit mesta mikilinenni. Ok lúkum 
vér nú þar þessarri sögu at sinni með þessu 
cfni. 

IR „ Þeir ferðast síðan þar til þeir 
koma á Eyri. Enn sem þeir kómu, gengr Há- 
varðr heim ok heilsar Steinþóri. #Steinþórr 
mælti: „Hverr er þessi hinn mikli maðr“? 
Hávarðr sagði til sín. Steinþórr mælti: „Ek 
mundi sjá þik í sumar í búð minni, ok ertu nú 
ólíkr sjálfum þér, er þú dróst þá sem förumaðr 
milli búða, enn nú ertu hinn hermannlegsti; eða 
kunnið þér at segja nökkur ný tíðendi“? Há- 
varðr kvað vísu: 

(16) Þar hafa sex þeirs sævask 
sútlaust, bana úti 
svipnjörðungar sverða 
sárteins, á brústeinum; 
hygg ek hitt þar liggi 
heftendr laga eftir; 
eggskeindar létk undir 
óbíðingum svíða. 

Nú víkr sögunni vestr á Ingjaldssand. Þar 
bjó hólmgöngu-Ljótr;, hann var son Þorgríms 

Harðrefssonar, sem fyrr er sagt, enn móðir hans 
hét Rannveig. dóttir Grjótgarðs jarls. Þor- 
grimr gagarr var sonr Ljóts. Halldísi systur 
Ljóts hafði átt Þorbjörn Þjóðreksson, sem áðr 
er sagt, enn Ásdísi aðra systur Ljóts nam Ó- 
spakr Ósvífrsson; um þá sök sótti Ljótr Óspak 
til sektar. Úlfr hét sonr þeira; hann fæddi 
Ljótr; hann varð síðar stallari Haralds konungs 
Sigurðarsonar. Grímr kögurr bjó á Brekku; 
hans synir váru þeir Sigurðr ok Þorkell, litlir 
menn ok smáir. Þórarinn hét fóstrsonr Ljóts. 
Ljótr kaupir slátr at Grími til tuttugu hundraða, 
ok galt læk, er fell meðal landa þeira, sá hét 
Túnsómi. Grímr veitti hann á eng sína ok 
gróf land Ljóts, enn hann gaf sök á því, ok var 
jafnan fátt með þeim. Gestr Oddleifsson sótti 
haustboð til Ljóts. Ljótr spurði Gest at boð-. 
inu, hvat manni Þorgrímr gagarr sonr hans 
mundi verða. Gestr kvað Þórarin fóstra hans 
frægra mundi verða. Óvirðing þótti Ljóti þetta 
ok spurði um myrgininn, hvat fyrir Þorgrími 
lægi. Gestr kvað Úlf systurson hans frægra 
verða mundu. Þá varð Ljótr reiðr, enn reið þó 
á veg með Gesti ok spurði: „Hvat mun mér 
at bana verða“? Gestr kvaðst eigi sjá örlög 
hans, enn bað hann vera vel við nábúa sína. Ljótr 
spurði: „Munu jarðlýsnar, synir Gríms kögurs, 
verða mér at bana“? Gestr mælti: „Sárt bitr 
soltin lús“. „Hvar mun þat verða“? kvað Ljótr. 


Google 


HÁVARÐS SAGA ÍSFIRÐINGS. 71 





—— 


„Héðra nær“, kvað Gestr. Enn um várit sat 
Ljótr at þrælum sínum á hæð einni; hann var 
á kápu, ok höttr lerkaðr um hálsinn, ok ein 
ermr á. Þeir Kögurs synir hlupu á hæðina, ok 
hjuggu til hans báðir serín. Eftir þat snaraði 
Þorkell höttinn at höfði honum. Ljótr bað þá . 
láta gott í búsifjum sínum; ok hröpuðu þeir af 
hæðinni á götuna þá er Gestr hafði ritit. Þar 
dó Ljótr. Þeir Gríms synir fóru þá til Hávarðs 
halta ok váru þeir allir at Steinþórs um vetr- 
inn sem fyrr segir. 


„el — 

Vísurnar eftir handritum. 
(a) Eigi hefir a augu 

undskiða komit síðan 

dyggr þo af und eggjar 

oddstefnum mer svefner- 

syzt hræstorðar harðan 

hier gjörðu styr borvar 

oft þeir er Olaf letu 

allsaklausan falla. 


(8) Atta ek hægt af hægn 
hlioð veiti mer sveitir 
enn í elli minni 
i vegstafi sogia 
syzt vel hressa vissak 
vopna niorð at jorðu 
minn er sonr at sönnu 
sniallr aflstuðill fallinn. 


(6) Motreyni klauf ek mana 
malma brags í jaxla 
segg let ek alms í augu 
eitt högg staðar leita 
sakaða ek hitt at brykki 
hringmerktr fetils þingi 
hne gunnloga gunnar 
giallharðan sá ek falla. 

(7) Vær hofum fellda fiora 
feing tel ek í þreingium 
bratt þeir er bloðgan letu 
Bjargeyjar son deyja 
enn af vorum mönnum 
einhver sollinn geyra 
þion var hæfðr með hlunni 
Hallgrimr kveðr nu fallinn. 


(8) Snar gekk sonr þa er sotti 
sunnar bliks at minni 
hvatr fra ek hior bra bitrum 
bloðise gerdisar 
enn reð Eyjolfr minnaz 
eggleiks við kyn seggia 
geymi balldrs at giallda 
gunnblaks fyrra runnum. 


(9) Helldr hofum heiptir goldit 

Hallgrímr saman allir 
vigs iðrumz þess þeigi 
Þioðreks sonum storar 
niorðr arske nyrðar 

oddregna sauk vegnir 
bor þioða veit ek eyði 
inngiarna Þorbiarnar. 


(10) Nu er jafnendum efni 
angr solar frami ganga 
vara elldz þeir er vilia 
vegstemmendr fremia 
vera kveða ham enn hoggvit 
her saklausa baurna 
Isfirðinga angrs 
eirlaust skartit trausta. 

(11) Hlogu herþi draugar 
vinnendr um sok minni 
frons a frænda minum 
falle domr í skelle 
nu er syst hoggnir voro 
viðniðingar verðu 
hafs i hveri biargí 
Liotz annan veg þiota. 


(12) Hallgrímr skulum heiman 
hlit ek vættugi lita 
uggi ek ognir mestu 
oddvargs ur stað biþa 
en vig þau er vær vogum 
villda ek alldri giallda 
geira gæti ara 
giorvoll i stra falla. 


(13) Þekkiliger var vigi 
vertu hollr her þollum 
enn ek æski runnum 
ogurligum solar 
þann vissa ek mer manna 
mest alls a hlyn fallinn 
orðin spyrie fárlig yrðar 
flest andskotum mestan. 


(14) Varð at væcki morðum 
Valbrandz sonum handan 
þess minn minzt um þinnilz 
þveings vanbundin lengi 

“ þa er skerfolldar skylldi 
"skiallda hlunnz a sumri 
garðer snall gylfirs siofar 
gengit mins far hefna. 

(15) Þat mun vestr og vestan 
varð ár roðinn saran 
orð til Ísafjarðar 
oddregns komu þegna 
at til geira glettu 
gunnæringar væri 
vogr er voxtr Í augum 
Valbrandz sonum handan. 





1 (Óláfr Hávarðsson). Ek réð fyrst at fregna fá- | 
málgasta þegna: hví þegja hér allir snjallir hjörþings- 
viðir!? Leggjumk engi metorð? á mállausa drengi; hefi 
ek staðit hér lengi svá, (at) alls engi kvaddi mik. 

1. hjörþíng, bardagi; hjörþings viðr, mannkenning. — 
8. leggja metorð á, virða. 

Að öðru leyti þarf vísan ekki skýringar við. 


2 (Hávarðr Ísfirðingr). Eigi hefir svefn(a?) komit 
á augu mér, unnskíðs byggvi', eggjar öfund? svá odd- 
stefnuð, síz“ hjörs Börvarð gerðu harðan hræstorðar styr“, 
þeirs? ótt létu Óláf falla allsaklausan. 

1. unnskíð, skip; unnskíiðs byggvir, mannkenning. — 
2. öfund, harmr. — 8. oddstefna, bardagi. — 4. síz = 
síðan. — 5. hjörs Börvar, mannkenning. — 6. hræstorð- 
ar styr, bardagi. — 7. þeirs = þeir sem. 

Svefn hefir eigi komið á augu mér, — harmrinn eggjar 
mig hefndar — síðan menn þeir háðu bardagann, er létu 


Ólaf falla alsaklausan. 


3 (Hávarðr Ísfirðingr). Ákat ek hógt?, enn sveitir 
veiti mér enn af hogu hljóði í elli minni, (at) segja í- 

vegstafi?, síz ek vissa vel hressan vápna Njörð? fallinn 
at jörðu. Sonr minn var at sönnu snjallr aflstuðill“. 

1. ákat ek hógt, mér er ekki bægt. — 2. ívegstafir, 
frægðar rúnir, hreystileg orð? — 8. vápna Njörðr, mann- 
kenning. — 4. aflstuðill, stoð og stytta. 

Mér er ekki hægt, — enn menn veiti mér enn gott 
hljóð að segja hreystileg orð í elli minni — síðan hinn 
hrausti sonr minn féll. Hann var sannlega stoð mín 
og stytta. 


4 (Þorbjörn þyna). Vísa þessi stendr í Landnámu, 
og er hér ranglega eignuð Hávarði. 


5 (Hávarðr Ísfirðingr). Ek hygg (at) efna þat (at) ek hefi 
heitit Yggjar má! beitu; sára sundlíri? flýgr nú svangr 
fyrir eyrar tanga. Ek veit, Hallgrímr, at vér munum allir 
hljóta farar tímað; þat er vel fallit. Hljómr er af hildar 
glaumi“. 

1. Yggr, Oðinn; Yggjar már, hrafn. — 2. líri, fugl; 
sára sund, blóð; blóðfagl, hrafn. — 3. farar tími, góð 
för. — 4. hildar glaumr, bardagi. 


Svangr hrafn flýgr fyrir eyrartangann; eg hefi heitið 
honum beitu. Eg veit að för vor allra verðr góð, Hall- 
grimr; það er vel fallið. Mér er sem eg heyri bardaga- 
gnýinn. 


6 (Háverðr Ísfirðingr). Ek klauf mótreyni malma- 
brags mána! í jaxla; ek lét alms eitrdögg? leita staðar í 
augum segg. Ek sákatð hitt, at hringmerkör fetilstingi“ 
hrykki, þás“ ek sá gallharðan gunnloga grenni? falla. 

1. málmabragr, bardagi, bardaga mótreynir, mann- 
kenning. — 2. almr, bogi; boga eitrdögg, örvar. — 3. 
sákat = ek sá ekki. — 4. fetilstingi, sverð. — 5. þás == 

þá er. — 6. gunnlogi, sverð; sverðgrennir, mannkenn- 
ing. 

Eg klauf Þorbjörn í jaxla og skaut öru(?) í augu hon- 
um. Eigi varð eg var við að hið hringmerkta sverð bug- 
aðist, þegar hinn gallharði maðr féll. 


7 (Hávarðr Ísfirðingr). Vér höfum brátt felda fjóra 
— ek tel drengjum feng í því — þás létu Bjargeyjar son 
blóðgan deyja; enn af órum mönnum kveðr Hallgrímr 
nú einn fallinn. Ánn vas hæfðr með hversollins gera! 
hlunni. 

1. hversollinn geri er tilgáta Gísla Brynjólfssonar, og 
ætti það að vera skipskenning. 


„Að öðru leyti þarf vísan ekki skýringar við. 


8 (Hávarðr Ísfirðingr). Hratt? gekk sonr Geir- 
dísar, þá es (hana) sótti at sunnu bekks runnið; ek sá 
hvar Knöttr brá bitrum blóðísið. Eyjólfr réð enn minn- 
ask eggleikst við kyn seggja, at gjalda kunnum geymi- 
baldri gunnbliks fúra?. 

1. Hratt er tilgáta fyrir snarr, sem stendr í útg., 
enn hér stendr í textanum brátt, sem fer ver. — 2. 
bekkr, lækr; bekkjar sunna, gull; runnr gulls, viðr gulls, 
mannkenning. — blóðíss, sverð. — 4. eggleikr, bardagi. 
— 6. gunnblik, bardagaljómi; fúrr eldr; geymi-Baldr g.-f. 
er því mannkenning. 

Hratt gekk sonr Geirdísar, þá er hann sótti að mann- 
inum; eg sá hvar Knöttr (sbr. formálann) brá sverði. 
Ennfremr mintist Eyjólfr (fyrri) vopnaskifta við þá félaga, 
(með því) að endrgjalda honum. 


9 (Hávarðr Ísfirðingr). (Vér) höfum allir saman, 
Hallgrímr, goldit Þjóðrekssonum stórar heiftir. Vér iðr- 

umst þeygi þess vígs; æski-Nirðir oddregns' urðu vegnir 
of sök Þorbjarnar. Ek veit eyða örþjóða? ímgjarna?. 

1. oddregn, bardagi, æski-Njörðr oddregns, mannkenn- 
ing. —.2. örþjóð (réttara órþjóð), skrill; órþjóða eyðar, 
skríleyðendr, þeir sem vinna á ómennum. — 3. ímgjarn 
(af íma? bardagi), hraustr. 

Vér höfum nú, Hallgrímr, allir saman endrgoldið Þjóð- 
reks sonum mikinn fjandskap; vér iðrumst eigi þess vígs. 
Menn eru hér vegnir fyrir sök Þorbjarnar. Það eru 








hraustir menn, sem hafa unnið á þessum ómennum. 


10 (Hávarðr Ísfirðingr). Nús jafnöndum angr-sólar! 
efni (at) ganga fram, þeims? vilja fremja? várar elds vigs- 
temjendr!. (Menn) kveða nú orðit farit trausti Ísfirðinga, 
enn höggvit eirlaust? högg saklausra hjörs-Börvað“. 

1. angr, vík eða fjörðr (sbr. Kaupangr, Harðangr); 
víkrsól, gull; jafnendr gulls, mannkenning. — 2. þeims 
= þeim er. — 3. fremja = frama. — 4. Vár, Ásynja; 
Vé ar eldr, (líklega hér) bardagi; Várar elds tígstem- 
jendr er þá mannkenning, þótt hún sé ekki rétt. — 5. 
eirlaust, vægðarlaust? — 6. hjörs Börr, mannkenning. 


Nú er efni að ganga fram, þeim er vilja að bardaga- 
menni vinni sér til frama. Nú segja menn Ísfirðingum 
gengið, enn höggvið skarð í lið saklausra manna. 


11 (Hlávarðr Ísfirðingr). Hirðilrausar hvinnis sónar 
svellsi hlógu þás? ísarnð nam bella? sænið mínum. Nú tér 
þjóta annan veg í hverju blótsbörgs“ bjargi, síz viðmið- 
jungar Þriðja? várn vegnir. 

1. heinnir, úlfr; sónarstell, blóð? draugr tré, drumbr, 
hvinnis-sólarsvells-huðidraugar, hinir blóðþyrstu meuu. — 
2. þás = þá er. — 3. ísarn, járn. — 4. bella, gera ilt. — 

5. sæni = syni. — 6. blótsbörgr, úlfr? — 7. Þriði, Áss; 
viðmiðjungar Þriðja, mannkenning. 


Hinir dauðu menn hlógu að mér, þá er sonr minn var. 


. 


veginn. Nú þýtr annan veg í björgum, er þeir eru 
vegnir. 

12 (Hávarðr Ísfirðingr). Vér skulum bíða heiman 
ór stað, Hallgrímr; hlít es vettugi (at) níta! oddhríð?; ek 
uggi ógnir seggja; enn víg þau es vér vágum falli ger 
völl í strá; ek vilda aldrigi gjalda geira gæti-árn?. 

1. níta = neita. — 2. oddhríð, bardagi. — 8. árr, 
sendiboði; geira-gæti-árr, mannkenning (áru er eignarfall 
fleirtölu af árr). 

Vér skulum bíða hér, Hallgrímr; eigi dugir að kannast 
eigi við vígin; mér stendr ótti af óvinunum, en víg okk- 
ar skulu öll vera ógild og eg vil engan þessara manna 
bæta. 


18 (Hávarðr Ísfirðingr). Vér eigum vága sólar þoll- 
um! þökk; ek ann ógólegum? æski-runnumð. Þann vissa 
ek mest alls manna faliinn at hlít; JE spyri vestan 
flest orðin fárleg andskotum. 

Í. vága er hér tilg. fyrir víga, sem Gísli Brynjólfsson 
hefir getið til; váya sól, gull; þollr, tré; gulls þollr mann- 
kenning. — 2. ógólegum er tilg. G. B. fyrir ógurlegum. 
og kemr það heim við rínið, enn verðr eigi skiljanlegt, 
ógólegr, ljótr, getr ekki átt við sveinana, og þýðing Gísla 
Brynjólfssonar á ógólegr ildebefaren' getr engri átt náð. 
— 3. æski-runnar er nanrkcuning, enn að eins hálfkenu- 
ing, og vantar því líklega á hana. — 4. fyrðar, menn. 

Fyrri hlutr vísunnar er lítt skiljanlegr, þótt farið sé 
eftir tilgátum G. Br. og at hlít í síðara hlut vísunnar 
kemr og ekki vel heim við hitt. 

Þann mann vissa eg fallinn svo, að bezt má við una; 
menn spyrji að vestan flest orð (fregn), sem eru 
fárleg óvinum vorum. 


14 (Hávarðr Ísfirðingr). Valbrands sonum, viggja- 
Njörðum Þvinnils', varð at vanbundinn þvengr handan — 
þess mun minsk umb lengi, — þás, skerfoldar Gefn?, 
skyldi hefna sonar mins á sumri. Garðr Gylfa jarðar? 
svall. 

1. Þvínnill, sækonungr: viggr hestr; tviggja-Nirðir 
Þvinnils, menn; annars er þessi kenning, eða 1. vísuorðið, 
að líkindum ekki rétt. — 2. skerfoldar Gefn er ekki nema 
hálfkenning, enn mun eiga að vera kvenkenning. — 8. 
Gylfi, sækonungr; Gylfa jörð, sjór; garðr Gylfa jarðar, 
bára. 

Valbrandssynir vóru ekki lengi að leysa skóþvengi sína 
að handan, — þess mun lengi minzt — þá er, (kona?), 
hefna skyldi sonar míns á sumri. Sjórinn var úfinn. 


15 (Hávarðr Ístirðingr). Þat orð mun koma vestr 
ok vestan — sára ár! varð roðin — til oddregns þegna? 
Ísafjarðar, at gunnæriugar? færi handan til geiraglettu*; 
slíkt es vægr vöxtr Í augum? Valbrands sonum. 


1. sára ár, sverð. — 2. oddregns þegnar bardagamenn. 
— 3. gunnæringar, bardagamenn. — 4. geirngletta, bar- 
dagi. — 5. vægr es vöxtr í augum er líklega eitthvað 
afbakað. 


Sú fregn mun berast vestr og að vestan til bardaga- 
manna Í Ísafirði, að hinir hraustu drengir fóru yfir Djúp- 
ið til bardaga. Slíkt vex eigi Valbrandseonum í augum. 


16 (Hásteinn Hrómundarson). Vísan er prentuð í 
Landnámu, Rvík 1891, bls. 121. Þar er hún einnig skýrð, 

— 


og er ekkert þar við að athuga nema að óbíðéndum, sem 
stendr í hdr., í síðasta vísuorði mun eiga að vera óbíð- 
ingum, enn hvorttveggja merkir hið sama. 


Viðbætir. 





Vísuhelmingr úr Snorra-Eddu. 
Eftir Hávarð Ísfirðing. 


Nús jódraugum ægis! arnar flaug, ok bauga, 
hygg ek at heimboð þiggi hanga goðs?, of vangi. 

1. ægis-jór, skip; draugr, tré, drumbr; ægis-jódraugr, 
mannkenning. — 2. Hanga-goð, goð hinna dauðu, Óðinn. 

Þessi vísuhelmingur verðr eigi fullskýrðr, af því að 
hinn helmingrinn er eigi til. s 

